1926 OK yw blydhen gemmyn y'n dydhyans gregorek, ow talleth dy' Gwener.\n2 Hwevrer: Valéry Giscard d'Estaing, lywydh Pow Frynk\n14 Metheven: Jowann Richards, skrifor Kernewek\n5 Kevardhu: Claude Monet\n1923 OK yw blydhen gemmyn y'n dydhyans gregorek, ow talleth dy' Lun.\n1924 OK yw blydhen lamm y'n dydhyans gregorek, ow talleth dy' Meurth.\n1925 OK yw blydhen gemmyn y'n dydhyans gregorek, ow talleth dy' Yow.\n1927 OK yw blydhen gemmyn y'n dydhyans gregorek, ow talleth dy' Sadorn.\n1928 OK yw blydhen lamm y'n dydhyans gregorek, ow talleth dy' Sul.\nAndy Samuel Griffith (1 Metheven 1926 – 3 Gortheren 2012) o gwarier amerikan geryes da.\nArabi Saoudek yw gwlas yn Asi West.\nDonald Jay "Don" Rickles (1926 – 2017) o gwarier amerikan geryes da.\nElizabeth Alexandra Mary Windsor, genys 21 Ebryl 1926, a reyny avel an Vyghternes Elisabeth II a-ugh an Rywvaneth Unys a Vreten Veur ha Wordhon Gledh, Kanada, Ostrali, Mordir Nowydh, Jamayka, Barbados, an Ynysow Bahama, Grenayd, Papoua Gyni Nowydh, Ynysow Seleven, Touvalou, Sen Lusia, Sen Vinsent ha'n Ynysow Grenadinek, Antiga ha Barbuda, Belisa, ha Sen Kitts ha Nevis. Arloedh Manow ha Dug Normani (yn reyth Ynysow an Chanel) yw hi hwath pella. A-dro dhe 125 milyon a dus a drig yn gwlasow yw hi Penn an Stat anedha. Hi yw 38ves yn linenn desedhans a Egbert, myghtern Wessex, onan a'n rywvanethow koth a Bow Sows.\nYn 1947 y temmedhis hi Fylip, Dug Dinedin; Charlys, Pryns Kembra yw aga hynsa mab hag er gwaytys. Yma dhedha tri flogh arall (Anna, Andrew, hag Edward) hag eth flogh-gwynn.\nElisabeth yw myghternes a-dhia vernans hy thas Jori yn 1952.\nEmily Hobhouse (1860-1926) o aktivydh Predennik a-barth sewena ha kres. Hi yw gwella kevys rag diskwedhes an studh a dus gwrys prisner yn Bresel Afrika Dheghow.\nGenys yn Lyskerrys, hy thas o pronter yn Eglos Pow Sows.\nWosa mernans hy thas yn 1895, Hobhouse eth dhe Minnesota, Statys Unys rag pregotha dhe'n dus bal kernewek ena. Hi a dhehwelis dhe Vreten Veur yn 1900, mes a wrug vyaj dhe Afrika Dheghow y'n blydhen na, 1901, ha 1903; yth esa hi dyskadores yn Afrika Dheghow 1905-1908.\nHi o fest erbynn Kynsa Bresel an Bys.\nYn 1920, hy herens yn Afrika Deghow a dhannvenis dhedhi arghans y prenno hi chi yn Kernow. Ytho, Hobhouse a brenas chi yn Porthia. Y ferwis hi yn 1926 yn Loundres.\nEmperor Shōwa (昭和天皇 Shōwa-tennō; 29 mis Ebryl 1901 – 7 mis Genver 1989) o 124a Emperour Nihon, herwydh holyans hengovek. Y reynya a 25es mis Kevardhu 1926 bys yn y vernans 7 mis Genver 1989. Aswonnys yw ev der y hanow personalek Hirohito (裕仁?) yn-mes a Nihon. Lemmyn yn Nihon Emperour Shōwa yw y hanow wosa-mernans. Ynwedh, Shōwa yw hanow y reyn.\nJohn Willis Richards (14ves a vis Metheven 1926 – 28ns a vis Genver 2005), po Jowann Richards dell yth aswonnys pup-prys yn kernewek, o onan a'n awtours yeth kernewek an moyha askorradow yn termyn an Dasserghyans Kernewek. Ev o ynjinor, genys yn Dorset, Pow Sows. Yn 1986 yth eth ev ha bos bardh an Orsedh, Mab Roswern y hanow bardhek, dre apposyans wosa seweni yn steus Kernewek Dre Lyther. Y tyllis ev vershyon war Yowann, Chi an Hordh yn lytherennans Kernewek Kemmyn yn 1987, ha treylyans Peder Skorenn an Mabinogion yn 1989. Y kwaynyas Richards pymp piwas yn 1985-1989 ha 1993 der gesstrivansow lyennek y'n tavosow Kernewek ha Kembrek. Yn 1990 y kernewekhas ev an Rubaiyat gans Omar Khayyam. Y ferwis Jowann Richards awos shorr kolonn yn 2005. Yn Hampshire yth esa ev ow triga.\nKamera lusida (camera lucida yn Latin hag a styr stevell enowys) yw devis optykel hag yw devnydhys avel gweres delinyans gans lymnoryon. Patentys veu y'n vlydhen 1806 gans William Hyde Wollaston. Yma dustuni, dell hevel, ow tiskwedhes nag o an kamera lusida travyth moy yn gwiryonedh ages dastysmygyans a dhevis hag o desskrifys yn kler 200 blydhen a-varra gans Johannes Kepler yn y Dioptrice (1611). Erbynn an 19ves kansblydhen desskrifyans Kepler galsa dhe goll yn tien, ha rakhenna denvydh ny jallenjas kwarel Wollaston. An hanow 'kamera lusida' a veu dismygys gans Wollaston (g. Edmund Hoppe, Geschichte der Optik, Leipzig 1926).\nAn kamera lusida a worr imaj an destenn yw mirys orti war an enep a dhelin an lymnor warnodho. An lymnor a wel ha'n vu ha'n enep delinyans y'n keth termyn, kepar ha digloesyans dewblek jynn-skeusenn. Dres hemma an lymnor a yll treusperthi poyntow a vri dhiworth an vu dhe enep an delinyans, hag a weres gans diskwedhes golokva ewn. An lymnor a yll tresa hogen linennow an taklow y'n vu.\nLohja (Swedek: Lojo) yw sita yn Pow Finn. Yn 2010, poblans an sita o 39,444.\nAn sita a veu fondys yn 1926.\nMarilyn Monroe (genys 1 Metheven 1926, marow 5 Est 1962) o gwarier amerikan geryes da.\nMarlene Dietrich (27 mis Kevardhu 1901 – 6 mis Me 1992) o gwariores ha kanores almaynek.\nPennfolen/Bewskrif dre jons/1\nEmily Hobhouse (1860-1926) o aktivydh Predennik a-barth sewena ha kres. Hi yw gwella kevys rag diskwedhes an studh a dus gwrys prisner yn Bresel Afrika Dheghow. Genys yn Lyskerrys, hy thas o pronter yn Eglos Pow Sows.\nWosa mernans hy thas yn 1895, Hobhouse eth dhe Minnesota, Statys Unys rag pregotha dhe'n dus bal kernewek ena. Hi a dhehwelis dhe Vreten Veur yn 1900, mes a wrug vyaj dhe Afrika Dhyhow y'n bledhen na, 1901, ha 1903; yth esa hi dyskadores yn Afrika Dheghow 1905-1908.\nHi o fest erbyn Kynsa Bresel an Bys. Yn 1920, hy herens yn Afrika Deghow a dhannvenis dhedhi arhans y prenno hi chi yn Kernow. Ytho, Hobhouse a brenas chi yn Porthia. Y ferwis hi yn 1926 yn Loundres.\nPlionarctos yw genas difeudhek a arth dhyworth an Miocene dhe'n Pleistocene nans yw 10.3 milvil bledhen dhe nans yw 3.3 milvil bledhen. Yma diw eghen, Plionarctos edensis hag Plionarctos harroldorum, ha trigys ens yn Amerika Gledh hag Europa.


Tobit 12 (ABK) - Bible Society\nTobit 12 ABK\n1Ena Tobit a elwis y vab Tobias ha leverel dhodho, ‘Ow mab, dyght gobrow an den neb eth genes; hag y tal bos res moy dhodho.’ 2Ev a worthybis, ‘Tas, ny wrussa ow aperya mar rollen dhodho an hanter a'n pyth a dhres vy tre. 3Rag ev a'm dros dhis yn saw, ev a yaghhas ow gwreg, ev a gavas an arghans ragov vy, hag ev a'th yaghhas jy ynwedh.’ 4An den koth a leveris, ‘Ev a'n dendilas.’ 5Ytho ev a elwis an el ha leverel dhodho, ‘Kemmer an hanter a beub re dresowgh.’\n6Ena ev a's gelwis aga dew yn privedh ha leverel dhedha: ‘Bennigewgh Duw ha ri grasyans dhodho; gwra y meurhe ha godhvos gras dhodho a-rag an re vew oll, drefenn an pyth a wrug ragowgh. Da yw benniga Duw hag ughelhe y hanow, yn enor ow tisplegya oberow Duw. Na vedhewgh lent dhe rassa dhodho. 7Da yw kudha kevrin myghtern, mes diskudha yn splann oberow Duw. Gwrewgh dader, ha ny wra drogedh agas kavoes. 8Pysadow yw da keveylys gans penys hag alusen hag ewnhynseth. Boghes gans ewnhynseth yw gwell ages meur gans drogober. Gwell yw ri alusenow ages kuntell owr. 9Rag alusen a lyver a vernans, hag y hwra kartha pub pegh dhe-ves. An re a wra gwryth cherita hag ewnhynseth a's tevydh leunder a vewnans; 10mes an re a begh hag a wra anlaghedh yw eskerens aga bewnans aga honan.\nRafael a Dhisklos y Honanieth\n11‘Ny vynnav keles travyth a-dhiworthowgh. My re leveris, “Da yw kudha kevrin myghtern, mes diskudha yn splann oberow Duw.” 12Ha lemmyn, ty ha'th wohydh Sara pan byssowgh, my a dhros kovheans a'gas pysadow a-rag an Sans; ha pan ynkleudhsowgh an re varow, keffrys yth esen genowgh. 13Pan na hoksys dhe sevel ha gasa dha ginyow rag mos ha maylya an den marow, ny veu kelys ahanav dha ober mas, mes yth esen genes. 14Lemmyn Duw a'm dannvonas dhe'th yaghhe, ty ha'th wohydh Sara. 15My yw Rafael, onan a'n seyth el sans a dhre pysadow an syns yn-bann ha mos a-dherag golewder an Sans.’\n16Aga dew o fest troblys; hag i a goedhas war aga fas, rag own a's teva. 17Mes ev a leveris dhedha, ‘Na vydhowgh ownek; kres re'gas bo! Gormelewgh Duw bys vykken. 18Rag ny dheuth vy avel favour a'm parth vy, mes dre vodh agan Duw. Ytho gormelewgh ev bys vykken. 19Oll an dydhyow ma ny wren marnas omdhiskwedhes dhis, ha ny dhybris nag eva, mes hwi a welewgh gwelesigeth. 20Ha lemmyn gwra godhvos gras dhe Dhuw, rag my a yskynn dhe neb a'm dannvonas. Skrif yn lyver pup-tra re hwarva.’ 21Ena i a sevis; mes ny'n gwelsons namoy. 22Ytho i a avowas oberow meur ha marthys Duw, ha fatell omdhiskwedhas dhedha el an Arloedh.


Kolossianys 3 (ABK) - Bible Society\nKolossianys 3 ABK\n1Ytho mar pewgh drehevys gans Krist, hwilewgh an taklow usi war-vann, le mayth usi Krist owth esedha a dhyghow dhe Dhuw. 2Gwrewgh vri a'n taklow war-vann, a-der a'n taklow war an nor. 3Rag hwi re verwis, ha'gas bewnans yw kudhys gans Krist yn Duw. 4Pan vo diskwedhys Krist, agas3:4 agas: War-lergh re a'n dornskrifow agan. bewnans, ena hwi ynwedh a vydh diskwedhys ganso yn splannder.\n5Ytho, gorrewgh dhe'n mernans an pyth ynnowgh usi a'n nor, fornikashyon, plosedhes, hwans dres eghenn, drog yeunes, ha krefni, yw gordhyans idolys, 6drefenn a'n re ma y teu sorr Duw war an vebyon a dhiwostytter.3:6 war an vebyon a dhiwostytter: Nyns usi an geryow ma yn re a'n dornskrifow. 7Ynna hwi ynwedh a gerdhi kyns, pan wrewgh bewa y'n taklow ma. 8Mes lemmyn gorrewgh dhe-ves hwi ynwedh pup-tra: sorr, konnar, atti, blasfemi, kows plos yn-mes a'gas ganow. 9Na wrewgh gowleverel an eyl dh'y gila, wosa diwiska an den koth gans y wriansow ev, 10ha wosa gwiska an den nowydh, daswrys yn godhvos war-lergh an imaj a neb a'n gwrug. 11Omma nyns eus Grek na Yedhow, trodreghyans nag antrodreghyans, den barbarus, Skythyas, kethwas, den rydh; mes Krist yw pup-tra, hag yn pup-tra yma ev.\n12Ytho, avel tus dhewisys gans Duw, sans ha karadow, gwiskewgh truedh, kuvder, uvelder, klorder, perthyans, 13ow kodhav an eyl y gila, hag ow kava an eyl dh'y gila, mars eus krodhvol war nebonan. Kepar dell avas an Arloedh3:13 an Arloedh: War-lergh re a'n dornskrifow Krist. dhywgh, gwrewgh hwi yndella, ynwedh. 14Ha dres oll an taklow ma, gwiskewgh kerensa, yw an golmenn a berfydhder. 15Ha gwres kres Krist3:15 kres Krist: War-lergh re a'n dornskrifow kres Duw. rewlya yn agas kolonn, an kres mayth owgh hwi gelwys dhodho yn unn korf; ha godhvydhewgh gras. 16Triges ger Krist ynnowgh yn rych, ow tyski ha keski an eyl y gila yn pub furneth, ow kana salmow, hymnys ha kanow spyrysel gans gras yn agas kolonn dhe Dhuw.3:16 dhe Dhuw: War-lergh re a'n dornskrifow dhe'n Arloedh. 17Ha pup-tra oll a wrewgh yn ger po yn gwrians, gwrewgh pup-tra yn hanow an Arloedh Yesu, ow krassa dhe Dhuw an Tas3:17 dhe Dhuw an Tas: War-lergh re a'n dornskrifow dhe Dhuw ha'n Tas. dredho ev.


Compare Bible readings for Jenesis 4 in the ABK and the ESV - Bible Society\nKayn hag Abel\n1Hag Adam a aswonnis Eva y wreg ha hi a gonsevyas ha dineythi Kayn ha leverel ‘My re gavas gour gans gweres an ARLOEDH.’ 2Hag arta, hi a dhineythis y vroder, Abel, hag Abel o bugel deves mes Kayn o gonisyas dor. 3Ha wosa dydhyow pals y hwarva Kayn dhe dhri offrynn dhe'n ARLOEDH a frut an dor. 4Hag Abel ynwedh a dros rann a'n re gynsa-genys a'y flokk, hag a'ga blonek. Ha'n ARLOEDH a viras orth Abel ha'y offrynn. 5Mes orth Kayn ha'y offrynn ny viras, ha Kayn a veu pur serrys, ha'y fas a goedhas. 6Ha'n ARLOEDH a leveris dhe Kayn, ‘Prag yth osta serrys, ha prag yth yw koedhys dha fas? 7Mar kwre'ta yn ta, a ny vydh drehevys? Ha mar ny wredh yn ta, yma pegh ow skolkya orth an daras; ev yw hwansek dhe'th kavoes, mes ty – ty a wra y fetha.’\n8Yn-medh Kayn dhe Abel y vroder, ‘Deun ni yn-mes dhe'n gwel.’4:8 Yn-medh Kayn dhe Abel y vroder, ‘Deun ni yn-mes dhe'n gwel.’: Amendys war-lergh an Septuagint, an Syriek ha'n Vulgat. Ha pan esens y'n gwel, Kayn a sevis erbynn Abel y vroder ha'y ladha. 9Hag yn-medh an ARLOEDH dhe Kayn, ‘Ple'ma Abel dha vroder?’ Hag yn-medh ev, ‘Ny wonn. Ov vy gwithyas ow broder?’ 10Hag ev a leveris, ‘Pandr'a wruss'ta? Yma lev goes dha vroder ow karma warnav dhiworth an dor. 11Ha lemmyn milligys osta dhiworth an dor re igoras y anow dhe dhegemmeres goes dha vroder dhiworth dha dhorn. 12Pan wonedhydh an dor, alemma rag ny vynn ev ri dhis y nerth. Ty a vydh gwandryas diannedh war an nor.’ 13Hag yn-medh Kayn dhe'n ARLOEDH, ‘Brassa yw ow hessydhyans es dell allav y berthi. 14Awotta, ty re'm chasyas hedhyw dhiworth enep an nor, ha my a vydh kudhys dhiworth dha fas, ha my a vydh gwandryas diannedh war an nor, ha seul a'm kaffo a wra ow ladha.’ 15Hag yn-medh an ARLOEDH dhodho, ‘Ytho piwpynag a lattho Kayn, y fydh dial tylys warnodho seythgweyth.’ Ha'n ARLOEDH a worras tokyn war Kayn, na wrella denvyth a'n kaffa y weskel. 16Ha Kayn eth yn-mes dhiworth golok an ARLOEDH ha triga yn pow Nod, est dhe Eden.\nHenedh Kayn ha Seth\n17Ha Kayn a aswonnis y wreg ha hi a gonsevyas ha dineythi Enok, hag ev a dhrehevis sita ha henwel an sita war-lergh hanow y vab Enok. 18Dhe Enok y feu genys Irad hag Irad a dhineythis Mehuyael ha Mehuyael a dhineythis Methusael ha Methusael a dhineythis Lamek. 19Lamek a gemmeras diw wreg, hanow an eyl o Ada ha hanow hy ben, Silla. 20Ada a dhineythis Yabal; ev o tas an re trigys yn tyldow ha dhedha chatel. 21Hanow y vroder o Yubal. Ev o tas an re a wra devnydh a'n sowtri ha'n salmus. 22Silla ynwedh a dhineythis Tubal Kayn, govelyer pub sort a doulys a vrons hag a horn4:22 govelyer pub sort a doulys a vrons hag a horn: Amendys. Ebrow lymmer pub gweythor a vrons hag a horn. ; ha hwoer Tubal Kayn o Naama. 23Hag yn-medh Lamek dh'y wragedh,\n‘Ada ha Silla, klewewgh ow lev,\nhwi wragedh Lamek, goslowewgh orth ow lavar,\nrag my re ladhas gour neb a'm brewis\nha den yowynk neb a'm golias.\n24Mar pydh Kayn diellys seythgweyth,\nena Lamek seytek gweyth ha tri-ugens.’\n25Hag Adam a aswonnis y wreg arta ha hi a dhineythis mab, hag hi a elwis y hanow Seth, rag yn-medh hi, ‘Duw re wrontyas dhymm has arall yn le Abel, rag Kayn a'n ladhas.’ 26Ha dhe Seth, dhodho ev ynwedh y feu dineythys mab hag ev a elwis y hanow Enosh.\nY'n termyn na y tallathas tus gelwel war hanow an ARLOEDH.\nMary_560217 - 4 months ago


Daralles in Kernowek (Kernewek) | Kernewek, The Cornish Language\nYta nebas daralles in Kernowek (Kernewek). Ny a ra ry moy a tharalles pan ren cafus an tyrmyn thega scryffa. Y ma an daralles oma ow ry in arbennek an bewnans han story Kernow hay fobel, mas y ma daralles erall terwithyow in kever ken taclow, scryffys warlerth an whans.\nYta an daralles parys in vrma. Dew anetha ew scryffys in dialek. Leff Kernow ha Flowren in y Blew ew scryffys in eyth Tregear.\nB: Eyth Bew\nB: Pow Kernow 1\nA: Leff Kernow\nA: Flowren in y Blew\nY thew an daralla ma scryffys in dialek.\nY thew an daralla ma scryffys in eyth Tregear.\nPobel ver in weth ny a ve,\noos an Bretennyow in tyr ma teg.\nPrydythyow a gana aga hanow coth\ny thesa materneth, arluthy, haga marogyon,\nha breselaryon Keltek bras oberys ha cref\ngans gota grohyn, haga hletha po gwarrak\nha lavrak gwyn palys gans grohyn thu.\nPan alsa Bretten sevall vhell ha gwer\nthe leverell y bredyryow hay whans y honen\nin tavas Brethonek y honen the gows\nclowys in pow ma kyns myll vlethan ha moy\nhag in forth Keltek stella clowys in pow\n"Coweth, ow hothman haw goos ow honen",\npo matern, po gwycor, poscader, po tyak,\nden whel vyth mas oll par ha frank.\nHa perth cof an tew arell, bys mar goth\noos an grumbla goth han hendresa Keltek\nan bys arell ma pub den oll a worthya per tha\nna veva pub tra oll bew gwellez dre lagas,\nan oos kyns the thos an Sowsen then pow.\nRowlyys gans dorn ancuth\nmyll vlethan ha moy\nin deweth y ma gillis\npan vs kellys agan pow\nesperans the vos frank\nha Brethonek arta.\nNa predyr na moy, na moy in y gever.\nKell tha thewhan rag tyrmynnyow gillis.\nKemer gwedran ha lenow hy lene\ngans gwyn roos ha wheg, lowena the thry.\nPo downs gans an mosy jurna ha nos;\nwherth gans cowetha in gwaryow an lvk.\nKene cusk, cusk heb hendresa vyth,\now crewetha in crys in dewvreh the gerensa.\nMas whath an hendres han golon Gernowek\na dreg inna ve hag a gry them in cosoleth.\nPandr' yllaf ve gull rag an dythyow na gwell.\nMe a vyn clappya eyth ow hendasow whath\nha gwytha barha ve an heynes Brethonek coth,\nnena lef Kernow a clowir whath in bys.\nAn daralla ma ew scryffys in eyth Tregear.\n--- Gwra merci Revrond. Y thoff per tha lymyn ha me a vyn bos stella.\nMar menta dysmygya moy in kever an Kernowek rys oma, danvon e-mail thyn worth an trygvow ma,


Direwlieth - Wikipedia\nDirewlieth yw kryjyans politek, ma na grysir yn urdhasow kepar ha'n governans. Drog yw ynwedh dhe dhirewlegoryon bos gwriansow ynniys gans tus erell. Govynn dhe-les a dhirewlieth yw "Pyth yw bodh?". Ny grys direwlegoryon bos bodh dhe'n werin a vos rewlys gans aga governans.\nDirewlieth yw "kals dyskasow hag omdhalghow a grys yn kresel bos an governans dregynnus hag a-der res." Yma'n ger "direwlieth" diworth an geryow "di-", a styr fowt a neppyth, ha "rewl". Y egwal yn Sowsnek yw "anarchy", diworth an Hen Reka αναρχία, an pyth a styr "heb hembrynkysi", a-der "heb rewl"; yth yw treylys treweythyow avel "heb governans".\nYn yethow erell, term haval orth "direwl", po "anarchy" yn Sowsnek, a yll styrya deray, po studh heb laghys. Byttegyns, dell yw usys, nyns eus hwans a hemma dhe'n brassa rann a dhirewlegoryon. Yn y le, i a dhispleg "direwl" avel fordh a wul keskowethyansow yntra tus. I a grys, pan vo hi kowlwrys, y hwra an keskowethyansow ma pesya aga honan. Dell yw usys, gorthenebys yw direwlegoryon gans an kevreythow a vynnons distrui.\nHenwyn nebes direwlysi a vri yw Mikhail Bakunin, Emma Goldman ha Pyotr Kropotkin a Russi, Nestor Makhno a Ukrayn ha Murray Bookchin a'n Statys Unys. Y hwelir tybyansow direwlieth yn'n lyvrow Ursula Le Guin yn-mysk awtours erel.\nDiwettha golegyans an folen ma a veu an 25 Me 2022, dhe 13:23.


Ester 4 (ABK) - Bible Society\nEster 4 ABK\nEster a Ervir Ri Gweres dhe'n Yedhewon\n1Lemmyn pan wodhva Mordekay pup-tra a via gwrys, ev a skwardyas y dhillas hag omwiska yn yskar gans lusu, ha mos yn-mes dhe gres an sita, ow kria gans garm ughel ha hwerow. 2Mos a wrug bys y'n barth a-rag yet an myghtern, rag na ylli denvyth entra dhe yet an myghtern gwiskys yn yskar. 3Hag yn pub rannvro, pyle pynag may teffa gorhemmynn hag arghadow an myghtern, yth esa drem meur yn mysk an Yedhewon, gans penys hag oelva ha kynvann; yth esa lies huni a'ga growedh yn yskar ha lusu.\n4Ha maghtethyon ha spadhesigyon Ester devedhys dh'y dherivas dhedhi, grevys yn town veu an vyghternes; dannvon dyllas rag gwiska Mordekay a wrug hi yn le y yskar, mes ny vynna ev aga degemmeres. 5Ena, Ester a elwis war Hatak, onan a spadhesigyon an myghtern, neb a settsa ev a-rygdhi dh'y servya, ha hi a erghis dhodho mayth ella dhe Mordekay rag dyski an pyth o hemma ha'n praga anodho. 6Ytho, yth eth Hatak yn-mes dhe Mordekay bys yn plen an sita a-rag yet an myghtern. 7Ha Mordekay a dherivas dhodho oll an pyth re hwarvia dhodho ha'n myns kewar a arghans hag a wrussa Haman ambosa y be yn tresorvaow an myghtern rag distrui an Yedhewon. 8Ynwedh, ev a ros dhodho dasskrif a dekst an arghadow a via res yn Shushan rag aga distrui, ma'n diskwettha ev dhe Ester, ha'y dherivas orti; ha charjya dhedhi mayth ella hi a-ji bys y'n myghtern, dhe gonjorya ha dhe wul pysadow orto rag hy fobel: ‘Porth kov a dhydhyow dha uvelder, pan feus'ta megys y'm leuv. Rag Haman, yw nessa dhe'n myghtern, re gewsis er agan pynn, dh'agan gorra dhe'n mernans; ytho ty gelow war an Arloedh ha kows orth an myghtern a-barth dhyn, ha'gan selwel dhiworth an mernans.’4:8 Yma an geryow yn italek kevys y'n tekst greka, a-der y'n tekst ebrow.\n9Ytho Hatak eth ha derivas orth Ester geryow Mordekay. 10Ena Ester a gewsis orth Hatak, ow charjya dhodho may lavarra dhe Mordekay, 11‘Oll gwesyon an myghtern ha pobel rannvroyow an myghtern a woer bos unn lagha rag peub, po gour po benyn, seul a dheffo bys y'n myghtern y'n klos a-bervedh, heb bos gelwys: gorrys vydh dhe'n mernans, marnas ev mayth ystynno an myghtern an welenn owrek dhodho may fewo; mes ny veuv vy gelwys dhe dhos a-ji bys y'n myghtern nans yw deg dydh warn ugens.’ 12Hag i a dherivas orth Mordekay geryow Ester. 13Ena, Mordekay a leveris dhedha may taskorrens i gorthyp dhe Ester, ‘Na dyb y'th enev ty dhe skapya yn chi an myghtern, moy ages oll an Yedhewon. 14Rag mar tewydh yn tien y'n eur ma, y sev ytho difresyans ha selwyans dhe'n Yedhewon dhiworth tyller arall, mes ty ha chi dha das a vydh distruys: ha piw a woer na vesta devedhys dhe'n myghternans rag eur a'n par ma?’ 15Ena Ester a leveris dhedha may taskorrens gorthyp dhe Mordekay, 16‘Ke, kuntell oll an Yedhewon usi yn Shushan, ha gwrewgh penys ragov, ha na wrewgh hwi dybri nag eva tri dydh, mo ha myttin: my ynwedh, ha'm maghtethyon, penys a wren ni yn kepar maner; hag ytho mos a-ji bys y'n myghtern a wrav vy nag yw herwydh an lagha: ha mar pydhav distruys, distruys vydhav.’ 17Ytho, yth eth Mordekay yn y fordh, ha gul war-lergh pup-tra re arghsa Ester dhodho.\n17a 4:17 Yn KJV gwersow 4:17a bys 4:17z yw niverys 13:8 bys 14:19.Ena Mordekay a bysis war an Arloedh, ow meneges oberow oll an Arloedh, ha leverel:\n17b ‘A Arloedh, Arloedh an myghtern ollgalloesek:\nrag yma oll an bys yn-dann dha rewl,\nha dha vodh mar pydh sawya Ysrael,\nnyns eus nebonan a yll dha gontradia.’\n17c ‘Rag ty re wrug an nev ha'n nor,\nhag oll an marthusyon usi yn-dann an nev;\nha ty yw an Arloedh a bup-tra:\nnyns eus denvyth a yll sevel orthis, an Arloedh.’\n17d ‘Ty a woer pup-tra;\nty a woer, a Arloedh,\nna veu drefenn despit na drefenn goeth,\nna drefenn neb hwans a wormola,\nna vynnis vy omblegya a-rag an Haman goethus.\nRag lowen vien vy, a-barth selwyans Ysrael,\nowth amma dhe wodhnow y dhewdroes.’\n17e ‘Mes hemma, my a'n gwrug\nma na ve gwell gormola mab-den genev vy\na-ugh gormola Duw:\nOmblegya my ny wrav a-rag denvyth\nsaw ty neb os ow Arloedh,\nna hwath ny'n gwrav rag goeth.’\n17f ‘Ha lemmyn, a Arloedh,\nDuw ha myghtern, Duw Abraham,\nsalw dha bobel:\nrag yma aga golok warnan ni\nma'gan drollons ni dhe vann,\nhag yma hwans dhedha a dhistrui an ertach\nre beu dhiso a-dhia'n dalleth.\n17g Na dhispres ty rann dha berghennogeth,\na wrussys hy dasprena yn-mes a bow Ejyp\na-barth dhis dha honan.\n17h Klew ow fysadow,\nha bydh tregeredhus war-tu ha'th eretons:\nha treyl agan kyni dhe gevewya,\nmay fewyn ni, a Arloedh,\nha kana gormola dhe'th hanow;\nha na wra kisya ganow\nan re a'th wormel, a Arloedh!’\n17i Hag oll Ysrael a armas yn fen rag yth esa aga mernans a-rag aga dewlagas.\n17k Ha'n vyghternes Ester ynwedh, kepar pan ve kemmerys gans gloes ankow, a hwilas skovva y'n Arloedh. 2 Ha wosa settya dhe-ves hy gwisk gloryus, hi a wiskas dillasennow angoes ha kyni; hag yn le urasow an moyha bryntin, kudha hy fenn gans lusenn ha teyl a wrug, ha hi a uvelhas meur hy horf hag a gudhas oll plasow a degynnow hy lowender gans hy gols kolmek. Ha hi a bysis war an Arloedh, Duw Ysrael, ow leverel:\n17l ‘Ow Arloedh, ty unnsel yw agan Myghtern:\nGweres dhymm ha my yn ahwer,\npan nag eus dhymm gwereser vyth saw ty:\nrag yma ow thenkys yn ow dorn.’\n17m ‘Klewes re wrug vy a'm yowynkneth yn-rag,\nyn loeth ow theylu, y tewissys jy, a Arloedh,\nYsrael a-dhiworth oll an kenedhlow,\nha'gan tasow a-dhiworth oll aga hendasow\nmay fens i eretons heb worfenn;\nha ragdha y hwrussys pypynag a ambossys.’\n17n ‘Mes lemmyn ni re beghas a-dheragos,\nha ty re'gan daskorras yn diwleuv agan eskerens,\ndrefenn ni dhe wordhya aga duwow:\nA Arloedh, ty yw gwiryon.’\n17o ‘Byttegyns dhedha nyns yw lowr agan bos\nyn-dann wasonieth a-has:\nI re worras aga diwleuv yn diwleuv aga idolys\nrag defendya an dra may hwrussys\ngans dha anow jy y ordena;\nrag distrui dha eretons,\nha degea ganow an re a'th wormel,\nha difeudhi glori dha ji ha'th alter;\n17p ytho, rag igeri ganow an kenedhlow\nrag gormola imajys euver\nhag enora myghtern marwel bynitha.’\n17q ‘Na hepkorr, a Arloedh, dha welenn\ndhe daklow na's teves bosva,\nha na hwerthens orth agan koedh;\nsaw treyl aga thowl warnedha i,\nha gwra ensampel anodho\nneb re dhallathas hemma er agan pynn.\n17r Porth kov, a Arloedh;\nomdhiskwa yn termyn agan galar.’\n‘Ha dhymmo vy ro bolder,\na Vyghtern an duwow hag Arloedh galloes oll.\n17s Ro dhymm kows freth y'm ganow a-rag an lew:\nTreyl y golonn may fo ynno kas\na'n den a omladh er agan pynn,\nmay fo diwedh anodho hag a'y geffrysysi ev.’\n17t ‘Mes delirv ni dre dha leuv,\nha gweres dhymm ha my yn ahwer,\npan nag eus dhymm gwereser vyth saw ty, Arloedh.\n17u Aswonnvos pup-tra ty a'th eus,\nha ty a woer bos kas genev gormola an re dhrog,\nha kasadow dhymm gweli an re antrodreghys,\nha kettep estren.\n17w Ty a woer an edhomm a'm beus:\ny hasav arwoedh ow gre ughel usi war ow fenn\ny'n dydhyow mayth omdhiskwedhav.\nKasadow yw genev avel kweth goesva visyek\nha ny's gwiskav ha my yn privedh a'm honan.\n17x Ha ny dhybris dha vaghteth orth moes Haman,\nna hwath ny enoris vy kevewi an myghtern\nna eva gwin offrynnow diwes.\n17y Na hwath nyns esa dhe'th vaghteth\nheudhder vyth bys y'n eur ma,\na-dhia'n jydh may feuv vy kyrghys omma,\nsaw dredhos jy, a Arloedh, Duw Abraham.\n17z A Dhuw, neb yw galloesek a-ugh oll,\nklew orth lev an re heb govenek,\nha delirv ni yn-mes a dhiwdhorn an re dhrog,\nha delirv vy dhiworth ow own vy.’


Kresen Gemeniethek Lostwydhyel o kuntellva wiw rag an 5es keskussulyans, a ros chons a vires orth avoncyans dres an vledhen yw passyes ha dadhla towlennow rag displegya an yeth dres an teyr bledhen a dheu. An brassa rann a’n derivasow a veu delivrys yn Kernewek, gans servis treylya kettermynyek rag seul na’n jeffa an yeth.\nDyghtyer Displegya, Jenefer Lowe (Gwythvosen), a arethas a-dro dhe ober an Bagas Korf, re dhellos gerva servadow y’n Furv Skrifys Savonek hag yth ober ev lemmyn war gevres a erlyvrow a ystyn a onan gwiw rag dalethoryon ha skolyow bys gerlyver istorek. Yn 2013 y hwyrvydh daswel a’n FSS, may fydh chons dhe wellhe an pyth a’gan beus ha hwithra poyntyow na veu degemerys yn ta gans dyskadoryon, skoloryon ha treylyoryon.\nAn dhew Sodhek Adhyskans, Pol Hodge (Mab Stenak Vur) ha Mike Tresidder, a ros derivas leun a-dro dhe avoncya dri Kernewek y’n skolyow, may resek menowgh an gorholedh rag Kernewek a-dherag an provians a dhyskadoryon keffrys ha daffar.\nAn Bagas Gre re wrug meur a ober rag uhelhe profil Kernewek, ha tre hag y’n bys bras. Y hwelir lemmyn arwodhyow stret diwyethek dres Kernow oll hag yma kanasow kernewek war lies korf keswlasek.\nPella kedhlow orth www.magakernow.org.uk\nKesstrivyansow 2011 ow mos yn-rak\nAn piwasow ma a dhylloryon yw res pub bledhen yn kov a Leonard Truran tremenys a Resrudh, dyllor Kernewek, y hanow bardhek Holyer an Gof.\nDydh diwettha 18ves a vis Hwevrer 2011.\nY hwrer avonsyans gans an Solempnita Awen golowan gans dew dherivas degemerys dhyworth an Bagas Oberi neb a’n jeves an oberen dhe dhisplegya an solempnita. Y meder orth Dy’Sul an 26ns a vis Metheven rag dehwelans dhe Boskawen Oon. Y feu akordys medra orth tyller a-ji dhe’n Pow Pri y’n vledhen a dheu.\nBewnans Kernow re beu sewen yn unn gavos gront a £1,000 dhyworth FEAST hag a wra parhe y arhans Displegyans Ranngylgh y honan dhyworth Konsel Kernow dhe efani ha displegya hwarvosow Dydh Pyran yn Kernow.\nKummyas a veu res dhe’n Verdh Awstrali dhe omguntell yn Awstrali Soth y’n vledhen a dheu.\nDerivas a veu gwrys gans Kannas Bardh Meur a-dro dhe’n Orsedh Ygor Porth Ia. Yth esa niver a dhyskansow a yllir dyski, del eus pupprys, mes dre vras yth omglewis hi bos hwarvos pur sewen.\nDerivas a veu degemerys dhyworth an Menystrer a-dro dhe restransow skrifennyadow yn unn sywya y omdennans a’n soodh a Venystrer dhe benn an vledhen. Y feu unnverhes ranna an devar ynter unn person gans skians yn dyghtyans sel manylyon dhe gollenwel an devar a Skrifennyas Eseleth hag y gila gans prevyas skrifennyadow appoyntys dhe’n devar a Skrifennyas an Konsel.\nY feu unnverhes y hwrussa Brain Coombes triga yn devar a Japlen an Orsedh dres an termyn kyns bos daswel a’n devar orth kuntellyans an Konsel mis Hwevrer, ha dadhel possybyl orth an KKB.\nY feu synsys an ynkleudhyans Dy'Sadorn 23ves mis Hedra dhe Gorfloskva Penmenydh, Truru.\nYth esa hevlena synsys keskusulyans bledhenek dhe’n Stevel Band Sen Denys hag an devnydh o Bagasow Brest yn Kernow aga istori ha le y’n Kemynieth.\nWosa an ygerans gans Bardh Meur - Skogynn Pryv, y kewsis Philip Hunt - Lef a Vrest adro fatel a dhalathas Bagasow Brest yn Kernow, hag awosa y tiskwedhas Brian Menear - Skoodhyer a Vandys Brest an divers dafar ilowek yn unn diskwedhyans aga thonow unnik. Ena John Brush a gewsis yn kever an Bandys Brest avar ha’ga hestrivyansow.\nY tiwedhas an jydh gans ylow Barefoot Brass Ensemble pymp mynstrel a dhidhanas an woslowisi gans ylow adhia Handel bys ha Gershwin, hag performyans sowdhanus 'Dynargh dhe’n Orsedh' tamm ilow trovyes gans Bardh Meur a wrug y dhanvon kens dhe Lef a Vrest.\nLyverva Gampus Tremogh yn unnverheans gans Gorsedh Kernow a wra displegya kuntelles a lyvrow gans hag a-dro dhe Verdh, hag a vydh synsys y’n Arenebeth Kuntelles Arbennik Lyverva Dremogh.\nA Kampus Tremogh re beu fondys a-varr yn 2000 ha Kolji Pennskol Aberfal gans Pennskol Karesk ynwedh a gevrann an le. Tremogh yw diwysyk dhe fondya honanieth Gernewek dhe’n kampus ha krysi y fia an Kuntelles Arbennek Gorsedh Kernow keworrans a vri.\nAn lyvrow Bardhek a vydh keworrys dhe’n rolas ha’n kuntelles a vydh gorrys war an estyllen y’n arenebeth Kuntellesow Arbennek, hag a syns seulabrys nebes kuntellesow gans thema Kernewek, kepar ha’n Prydydhyon Gernewek. Kyn na vo an lyvrow kevadow dhe jevysya, y fydh kennerthys yn few dhe vires orth an kuntelles, nyns yw yn unnik a’n Studhyoryon Studhyansow Kernewek hag akademyon mes ynwedh bagasow vysytya ha’n poblek. Arenebeth an wiasva lyverji a vydh omres dhe’n kuntelles.\nGwrewgh klyckya omma rag furvlen a yll bos stagys dhe bub lyver, labelhes ha merkys rag attendyans a Rachel Browning,\nY feu synsys dhe Borth Ia dy’Sadorn an 4a mis Gwynngala, Gorsedh Kernow 2010.\nKynth o kudhys an gewer lies person a omalinyas y’n stretow ynn y’n myttinweyth dhe vires orth keskerdh berr an Verdh ha Tus a Vri an le, hag i ow mos der an dre dhe’n lowarthow Kovyon, le may feu degemerys dynnargh tomm dhyworth Meres Mrs. Yvonne Watson.\nY’n dohajydh yth esa an howl ow splanna pan wrug an keskerdh meur hag ynno moy es 300 Bardh gasa an Burjesti dhe geskerdhes dhe’n Enys, le may hwarvia an solempnita. Nebes an Verdh re lavursa dhyworth Awstralia ha’n Statys Unys dhe vos ena.\nAn Orsedh a veu ygerys gans an Garm Kres usadow. Yth esa Kanasow yn le dhyworth Kembra ha Breten Vyhan, hag y feu kledha nowyth an Orsedh usys y’n solempnita rag unyans an kledha, arwodh unyans an teyr gwlas Geltek.\nWosa Dons an Bleujyow hag Offryn Frutys an Nor gans Arlodhes a Gernow, an Gannas Bardh Meur a lennas henwyn an Verdh re dremensa. Avel arwodh a anhedhegieth, 16 Bardh nowyth a veu dynerhys y’n Orsedh, wosa an pyth y feu res piwasow ha werisons.\nHa’n solempnita ow tos dhe benn, an Bardh Meur a elwis pub Bardh oll dhe’n Men Omborth dhe worra leuv war skoodh an Bardh adheragdho, ha pan veu peub omjunys war-barth dhe’n Kledhevor, an ti rag lelder a veu res ha’n gan “Bro Goth Agan Tasow” kenys gans passhyon yn pyth o desedhans a dal y berthi yn kov, gans an mor yn unn gryha war an arvor.\nY’n gorthuherweyth y feu synsys keskan gans ilow ha kanow Kernewek y’n Burjesti.\nRag manylyon Piwasow Konsel an Orsedh Kernow 2010 mar pleg klyckyewgh omma.\nKeskusulyans Bledhynnyek Gorsedh Kernow 2010\nRag manylyon mar pleg klyckyewgh omma.\nEsedhvos Kenedhlek 2010\nY’n vledhen ma an Esedhvos re synsis yn ranndir may feu an brassa rann an bobel Sowsnegoryon mes yn certan sur yth esa lies anedha dynyes dhe dhos ha bos studhoryon Kembrek.Gool bryntin an Taves Kembrek yw an Esedhvos ha gans moy es 18,000 ow tos pub dydh ha heb klewes lies ger a Sowsnek joy o ragon dhe vos dhe Ebbw.\nRag manylyon sewyansow 2010 mar pleg klyckyewgh omma.\nKovheans dhe Bennrynn\nYma men-kov growyn dhe Bennrynn rag koll a Golji Glasneth ha’n milyow a Gernowyon neb a verwis yn unn dhefendya aga kryjyans ha’ga yeth. Pub bledhen y hwer solempnita berr orth an men ma yn Bre an Kay (ogas dhe’n golowys daromres). Hevlyna y fydh dhe 12.30wh, Dy’Sadorn an 28ns mis Est.\nY feu synsys hevlena Goursez Breizh y’n Vro Gwened y’n dre Arzhanou yn mysk prasow ha gwedhen las, an jydh splann yn dann ebren splan a dherag an howl, lagas an jydh. Skogynn Pryv ha Steren Mor a viajyas a dhiworth Kernow avel kanasow an Orsedh hag yth esa Penri Tanad, Kovadhor Gorsedh Byrdh Enys Breten ha Susan y wreg avel Kanasow Kembra.\nDy Sul bardh bretonek a wrug agan kemeres ha gans an Gembrogyon yn y garr bys hag ostel arall yn Arzhanou ha ni re vetyas orth Morgan, Derwydh Meur Breten Vyghan ha ni a wrug eva koffi brav ha keskewsel gans an bush bras ena. Adro dhe hanterjydh y talleth an keskerdh dhe’n mes ha’n kylgh ha wosa ena an solempnita ledyes gans Morgan hag soedhogyon arall an Orsedh, war ven yn Kres an pras brav na. Yth esa lies den ha benyn ena rag skoodhya’n hwarvos. Eseli nowyth re beu urthys hag an dhew hanterkledh re beu junyes avel arwodh bos an tri henedhel ena saw unn bobel.\nMorgan a wrug areth brav yn Bretonek adro hengov an Orsedh Breten Vyhan hag hi hynsa Derwydh Meur hag a gewsis adro an lies kaletter rag aga gonisogeth gans an Stat Frynkek a wrug martesen ankevi y dhrudhder y honan. Morgan re asas an kylgh rag dasri y areth yn Frynkek rag tus ny woer Bretonek. Yth esa’n solempnita ordenys yn ta hevlyna gans ilow brav. Pur dha yw dhe weles an dus yowynk urdhys ena.\nWosa an solempnita Skogynn Pryv a wrug keskows gans Pellwolok Vretonek (mir omma). Y feu li splann pareusys a-wosa ragon ni ha niver bras skoedhoryon an Orsedh, dres eghenn an kuvder ha’n felshyp an dus na. Gorthuherweyth ni re vetyas arta gans Kanasow erel ha’n soedhogyon an Orsedh yn boosti brav dhe Bont Aven. Avel pupprys Dydh bryntyn o, meur ras, Per Vari ha’n gowetha oll.\nBerrskrif Kuntellyans Konsel an Orsedh mis Gortheren\nYma towlow ow mos yn-rag dhe dhisplegya solempnita golowan may hyll Berdh omguntel orth nebes an hen leow a Gernow. An Orsedh Ygor yw mar vras y’n eur ma na yll marnas kresyow a drevow ostya an niverow. Y’n termyn eus passys, ha nyns o mar vras an Orsedh, an solempnitys a hwarva orth leow kepar ha Boscawen-Un, le kynsa kuntellyans an Orsedh Arnowyth.\nDerivas posedhek war an avonsyans wor’tu ha solempnita an Orsedh Ygor dhe Borth Ia a veu provys gans an Gannas Bardh Meur.\nGront a £300 a veu provys dhe’n Kowethas Omdowl Kernewek dhe surhe y hyll ostyans towlennys an tournay keskeltek gans Breten Vyhan mos yn-rag dhe Bonswad Kala Est. Kyns Bardh Meur a wra ri an hanavow orth an tournay.\nRag Rol a Verdh Nowyth dhe'n Orsedh Borthia, klyckya omma mar pleg.\nDhe govhe an Orsedh 2010, hag a hwervydh dhe Borth Ia, Gorsedh Kernow re worras war-barth dyllans hag a re manylyion bewnansow a dredhek ha dew-ugens bardh marow neb esa trigys hag oberi y’n ranndir Porth Ia. Hemm yw an kynsa yn kevres towlennys a dhyllansow a wra vri an ranndir may fo synsys an Orsedh Kernow bledhennek.\nAn piwasow ma a dhylloryon yw res pub bledhen yn kov a Leonard Truran tremenys a Resrudh, dyllor Kernewek, y hanow bardhek Holyer an Gof – the follower of An Gof. An kynsa piwas rag unn lyveryn unnik re beu efanhes dhe seyth tregh ha tri fiwas dre vras. Hemma a boslev an tevyans ha nerth usi ow pesya a dhyllansow Kernewek, ha dyllansow a-dro dhe Gernow. Yth esa 80 profyans degemerys dhyworth Kernow, Pow Sows, Kembra ha tramor. An piwasow a veu res gans an Bardh Meur. Mr. Mick Paynter/Skogynn Pryv.\nYma odhom dhyn a le salow dhe witha an Omborth, an arethva wayadow devnydhys y’n solempnitys an Orsedh, dhyworth an mis Gwynngala ma hag alena rag, wosa an Orsedh Ygor dhe Borth Ia. An acheson rag hemma yw re beu gorher an Omborth damajys orth y le gwitha a-lemmyn ogas dhe Synt Awstel.\nY fia gwell gwitha an Omborth yn-dann gorher. Yth yw a-dro dhe 15 troos-hys y hys, 7 troos-hys y ledander ha 6 troos-hys 6 mesva y uhelder, hag ev ‘mes a us.\nBardh Meur a dherivas bos an dhaldra veur o dhe dhrehevel war ober an kyns Bardh Meur ha’n Konsel yn unn dhisplegya an rol a Vewnans Kernow, hag a vost y’n eur ma 60 restrans esel, pub anedha kemyskys yn Gonisogeth Kernewek genesik. An ober a synsas ynno esedh war an Keskowethyans Gonisogethek Kernow hag a gevre dhe gespareth oberi ynter an Orsedh, Bewnans Kernow ha Konsel Kernow.\nEv a dherivas bos gorholeth tevi rag presens a sodhogyon an Orsedh orth hwarvosow gonisogethek yn Kernow ha kusulya y fia edhomm dhodho a skoodhyans dhyworth sodhogyon erel dh’y skoodhya yn unn attendya an hwarvosow ma awos na goodh dhe onan vyth bos skonys.\nY feu derivys bos an kledha solempnyel nowyth in gradh a gynsa vershyon, hag a via parys rag An Orsedh Porth Ia, un unn naha edhom dhe’n Orsedh Breten Vyhan dhe dhri henna dhedha i, gans kudynnow an dollow hag a ganso. An skrifedhow war an kledha a wra diskwedhes bos y vynnas avel arwodh a gres, mes ev a aswonnis y hwra nebes Berdh kewsel erbynn us a kledhedhyow solempnyel.\nEv a gusulyas yn unn sywya dadhlow gans an Orsedh Kembra, y fia res dhe’n Bardh Meur ha dhe’n Gannas Bardh Meur bos dewisys dhyworth an nessa treveth hag alena rag.\nBardh Meur a elwis orth an Gannas Bardh Meur dhe brovia nowodhow an diwettha a-dro dhe’n Orsedh Ygor, towlennys rag Porth Ia mis Gwynngala. Hi a dherivas y hwervydh an solempnita war an Enys hag a wra profya desedhans liwyansek rag berdh, gwestoryon ha godrigoryon. Y feu derivys bos kaderyores an Kessedhek Dyghtya Leel, Janet Axten, ow provia ledyans krev dhe bara solyd. Hi a gusulyas y feu an kylgh-lyther dyllys yn termyn kot hag a wra synsi ynno an manylyon oll rag an darvos, gans dew vappa kler rag entra ha gasa an Dre. Y feu grassow meur godhvedhys dhe Gonsel Kernow rag digelmi studh tyckli a-dro dhe us a rann an park kerri rag stallys. Hi a boslevis dre dhesedhans an kylgh ha’n komoditys gwiska, y fia an keskerdh onan hir hevlyna ha’n verdh gans gwayadieth lehes a veu kennerthys dhe wul devnydh an karyans kevadow. An KKB a veu kusulys bos kruskyn solempnya a nas pur uhel yn-dann askorrans.\nBardh Meur a wovynnis orth an Menystror dhe lenna keskomunyans dhyworth Ros Paterson dhyworth Awstralia ha dhe witha dasskrif gans an kovnotyansow. Bardh Peter Williams a gusulyas y hwrussa ev attendya an Kuntelles Bardhek dhe Eaglehawk yn Victoria, Awstralia, a-varra hevlyna ha derivas ass o orgelus an Awstralioryon a’ga gwreydh Kernewek.\nDr. Brian Stowell dhyworth Douglas, Manow, re beu henwys dhe dhegemeres piwas uhella an Tynwald. Y feu Brian gwrys Bardh a Enor Gorsedh Kernow orth an Kuntelles Keltek Kesgwlasek dhe Vud yn 2000, yn unn gemeres an hanow bardhek Scryfer Kynyaf. Dr. Stowell re oberas yn efan a-barth an taves ha gonisogeth Manow dres lies bledhen.\nEv yw esel bewek an Kuntelles Keltek Kesgwlasek ha re synsas nebes a’y sodhow y’ga mysk Lewydh. An Bardh Meur re dhanvonnas keslowena a-barth Gorsedh Kernow. Dhe redya an lyther, mar pleg klyckyowgh omma.\nBerrskrif Kuntellyans an Konsel\nmis Ebrel 2010\nYma Keskusulyans an Orsedh 2010 owth avonsya gans an titel ‘Bandys Brest yn Kernow, aga Istori ha‘ga Le y’n Gemynieth’. An jydh a vydh Dy’Sadorn an 2a mis Hedra, hag a gronk y’n gwetha prys erbynn KKB Kefrysyans Kernow Goth (FOCS). Hemm yw drefen bos a-ves presentyoryon bandys brest posek orth an Titlow Breten Veur an bennseythen yw restrys del yw usys rag agan Keskusulyans. Bardh Meur re brofyas diharas formel dhe Lewydh an FOCS.\nDerivas manylys a veu provys gans Kannas Bardh Meur a-dro dhe avonsyans troha’n Orsedh Ygor 2010 dhe Borth Ia. Y feu derivys bos an Kessedhek Ordena Leel owth oberi yn ta gans puptra ow tos warbarth yn le.\nY feu unnverhes y hwra bagas byhan a gonslers an Orsedh displegya profyans rag solempnita an Orsedh a vo synsys dhe Wolowan orth nebes an savleow istorek a Gernow, kepar ha Boscawen Un – le an kynsa Gorsedh arnowyth. Mar po unnverhes gans an Konsel, wosa bos an Gorsedhow Kembrek ha Bretonek kedhlys, y fydh solempnita poblek dhe Wolowan. An Orsedh Ygor mis Gwynngala a wra pesya avel hwarvos poblek meur an Orsedh.\nGwarnyans an Orsedh 2010 a veu synsys an 17ves a vis Ebrel dhe Borth Ia, ha kaderys gans an Bardh Meur, Mick Paynter – Skogynn Pryv.\nYth o myttin howlek, kynth esa awel glor goyeyn. A-dro dhe 50 Bardh dhyworth Kernow oll a guntellas orth an Burjesti, le may feu ledys an keskerdh gans piber an Orsedh, Merv Davey – Telynor an Weryn – yn unn stumma y fordh war-vann Bre Dregenna dhe’n Lowarthow Malakoff.\nAn Mer a dhynarhas an Orsedh hag orth hy gorthebi an Bardh Meur a gewsis a-dro dhe’n tavas ha gonisogeth Kernewek, ha godhvos gras dhe’n Mer ha dhe’n dus a Borth Ia.\nAn solempnyta a dhalathas gans an Garm Kres, solempnyta Arlodhes an Bleujyow, Gwarnyans an Orsedh Ygor mis Gwynngala ha’n gan ‘Bro Goth Agan Tasow’ kyns gorfenna unnweyth arta gans an Garm Kres.\nA-wosa an keskerdh a dhehwelis war-nans Bre Skidden dhe’n Burjesti, le may feu provys te, koffi ha tesennow kales.\nAn Gool orth Eaglehawk (Bendigo) a veu attendys gans 24 Bardh an Orsedh Kernow, y’ga mysk Peter Williams - Map Carrek Dhu dhyworth Pons an Ooth, ha Bardh Paul Thomas - Map Wallaroo, neb yw ynwedh Mer an Arvor Kober yn Awstralia Soth.\nBardh Meur an Orsedh Kernow a dhanvonnas messaj dhe’n Verdh ha dhe’n dus a Bendigo, hag a veu degemerys gans gormola meur.\nWortiwedh naw Bardh a gollenwis penn delergh an bush Kernewek. Yth o gormola an routh bras kuntellys bodharus, ha peswar Bardh, pub anedha gans ‘Bendigo’ y’ga hanow bardhek, a gerdhas war-barth.\nMer Cita a Bendigo Meur, Konsler Rod Campbell, a ros skoodhyans bras dhe’n Gool hag ynwedh profya gweres y’n ober dhe dhesedha men kov orth Rynn Lannust, dhe govhe an unnveredh ynter Bendigo ha Kernow ha perthi yn kov gans gooth aga hendasow, neb y’n 19ves kansbledhen a dheuth dhyworth Kernow ha’s gwrug owrek an moyha rych y’n bys. Liesgweyth dres an bennseythen an geryow "Kernow Bys Vykken" a sonas yn uhel, ha re’s gwrellons yndella termyn hir.\nKansow a dus yn Kernow ha dres an bys a dheuth war-barth Dy’Gwener an 5es mis Meurth, dhe solempnya an sans tasek a stenoryon ha’ga honensys Kernewek aga honan.\nYth o kewer ogas ha perfeyth yn Kernow gans an howl ow splanna war gansow a dus ow ternija baneryow ha gans flehes ow tonsya ha’n keskerdhow ow kwia aga fordh der an trevow. Yth esa synsys ynwedh livyow ha konyow dhe solempnya an dy’gool.\nAn Dy’Sul, kansow a omjunyas y’n kerdh bledhennek yn unn sywya an gwari Synt Pyran dres an tewennow dhe savla Oratri Synt Pyran dhe Byran yn Treth.\nAn skoren Konna-tir Yorke CASA a synsas li Dydh Synt Pyran y’n Hel an Skol Dy’Sul Balyow Moonta istorek, mayth esa moy es kans person.\nA’n kledh dhe’n dyhow yw Margaret Curnow, Matt Curnow (Chaplen CASA) dhyworth Adelaide, ha Bardh Peter Williams - Map Carrek Dhu, ha’y wreg Dawn, dhyworth Pons an Oodh, Kernow. Baner Synt Pyran a afinas an mosow rag an li pasti. Peter a attendyas ynwedh li Synt Pyran yn Adelaide, synsys gans an Kowethas Kernewek Awstrali Dyhow, a gans bloodh, ha le may hwrug ev profya an galow dhe eva dhe Synt Pyran.\nY fydh synsys Gwarnyans an Orsedh dhe Borthia 17ves Mis Ebryl 2010. An keskerdh dhe’n Malakoff Porthia a wra dalleth dhe 10.30 myttinweyth dhe Hel an Dre, Stret an Pol. An Verth a yll gwiska y’n Hel a vydh ygerys ragdha dhiworth 9:30\nY feu proviys derivas a-dro dhe’n vyaj dhe Copenhagen gans bagas a studhyoryon Gernewek ha’ga skoodhyoryon may hwrug an Orsedh ro arhansek avel fordh a skoodhyans.\nY feu degemerys derivas dhyworth an Skrifennyades Dhegemeres, hag a ros manylyon a’n urdhow na re bia komendys avel berdh, yn unn sywya avis a’n Is-kessedhek Degemeres. An komendyansow a veu skoodhys gans Konsel an Orsedh.\nGwari dhe'n Bennseythen Gernewek Porthia ha lyver nowyth (Kernewek), Skol Veythrin Karenza (Sowsnek)\nKyns bos y davlethians dhyworth Melbourne war dowlen Hansel Kernow, keswelor Denis Nightingale a vysytyas Bendigo. Omma ev yw diskwedhys a’y sev a-dherag delow an dre yn kov an Denbal Kernewek, gans Mer Bendigo Klr Rod Campbell, George Ellis ha Tom Luke a’n Kowethas Kernewek Bendigo.\nEv a vysytyas ynwedh Rynn Lannust, le mayth yw gwaytys y fydh drehevys men kov dhe’n dusbal Gernewek neb a wrug Bendigo an owrek an moyha rych y’n 19ves kansbledhen. Ynwedh dhe Dewyn Pleustri an 20ves a vis Hwevrer, an Geuryow Vebyon Kernewek bushhes a synsys keskan dhe sevel arhasow ragdho.\nYn trist, Rynn Lannust ha’y benntiow tusbal Kernewek byhan a veu distruiys yn tien y’n tanyow morethek a Dhy’Sadorn Du, mis Hwevrer 2009.\nY fydh Gorsedh Kernow synsys hevlyna dhe Borthia, Dy’Sadorn an 4a mis Gwynngala.\nYn unn geslamma gans an hwarvos, yma’n Kessedhek Dyllansow ha Kovskrifen an Orsedh owth oberi gans an Gresen Studhya Kovskrifen Trest Porthia dhe askorra kuntellyans a bewgrafow a-dro dhe ogas ha hanterkans bardh tremenys, neb a’s teva junyans gans Porthia, Porthreptor po an ranndir y’ga herhyn. Y fydh an lyvrik ma lonchys der an seythen usi ow ledya bys y’n Orsedh.\nKynth eus lies godhvedhys a-dro dhe verdh kepar ha Robert Morton Nance, Peter Lanyon ha Barbara Hepworth, ny yllir leverel an keth a-dro dhe’n re erel, lies anedha dre vras ankevys.\nRann kynskrif an towl ma yw dhe solempnya bewnansow ha kowlwriansow an verdh le-aswonnys ma. An re na usi orth aga hwithra a wrussa dynerhi raghenna, neb kedhlow a-dro dhe’n re a syw:\nAn vledhen may fons i degemerys y’n Orsedh a omdhiskwedh wosa pub hanow.\nMar prederowgh y hyllowgh gweres yn py fordh pynag a vo, ena kestavowgh mar pleg:\nY’n termyn bos Ted dyghtyer Gwiasva an Orsedh ev re oberas heb skwitha rag hi sewena ow tirektya trafyk ena gans nowedhi sad, tamigow nowodhow ha nowethheansow an par ages kevrennow gwideo, yn unn keworra pupprys dhe’n kovskrifvaow derivadow. Ev a wrug kestava hag an bys hag an Orsedh, hag yn arbennik Awstrali le may gortons yn fen diyskynisi divrodh nowodhow vydh a dhiworth Kernow.\nEv re worras meur a gur y’n pyth usi y’n wiasva, hag yn hi derivadow byhan mes pur dhe les. Pes da on ni, ytho, ev dh’assentya dhe besya hwath es esel hi hessedhek. Talvedhys yw y ober ev dres an eth bledhen usi passyes. Gans y nas vas heb faladow, y guvder, y gerensa hag y skoodhyans y kodhyn ni meur ras dhodho hag y fynnen ni sowena gans y dowlennow noweth.\nGwynn agan bys re oberas Glywys Venta dres lies bledhen ow krevhe ha teghe agan Gwiasva ni. Gwynn bys Ted ev dhe gemeres tamm powes lemmyn. Hag yn sur gwynn agan bys Ted dhe besya es esel kessedheck Gwiasva an Orsedh.\nGwys yn ta, ty goweth mas ha lel.\nTri Bardh an Orsedh Kernow a gemeras rann y’n hwarvos Kresen Ertach bledhennek.\nMerv - Telynor an Weryn hag Alison Davey – Corolyores a synsas chi hwel dons, ha Professor Philip Payton - Car Dyvresow - a dhelivras areth didheurek a-dro dhe John Betjeman yn Kernow


Meryasek - Wikipedia\n(Daskevarwodhys dhyworth Sen Meryasek)\nMeryasek; Gwened (Vannes).\nSen Meryasek (Meriadeg yn bretonek) o sans kristyon a'n 4ves kansblydhen OK, moy po le. Yth aswonnys y vywnans dre Vywnans Meryasek, gwari kernewek, ha nebes kampoellansow erell. Ev yw tasek Kammbronn, ha'y dhydh goel yw an kynsa dy' Gwener yn mis Metheven herwydh y destament diwettha.\nBreton a deylu dugys o Meryasek. Konan, myghtern a Vreten Vyghan y'n eur na, a vynn araya demmedhyans politek ragdho; mes gwell yw dhe Veryasek mos ha bos pronter. Y eretons ev a nagh ynwedh, hag a-dreus an Chanel yth a ev rag fondya oratri yn Kammbronn, Kernow Veur. Yn spys y vyaj, y tiserr ev tewedh dre bysadow. An glevyon ev a saw, ha fenten dowr dhiworth karrek ev a wra. Mes yma turant ha pagan ow rewlya an rannvro – Tewdar, y lys yn Menek – ha Tewdar a'n chas a Gernow.\nDhe-dre yn Breten Vyghan, y hwra ev chapel yn Josselin, yn bro Yurl Rohan. An Yurl a'n dervynn fesya an ladron a Josselin. Meryasek a bys, ha niver a ladron a ha bos kristyon; an erell a fi. Yma Meryasek hwath ow sawya klevyon hag evredhogyon, heb kemmeres gober y'n bys. Ofis a epskop Venetens a nagh ev wostalleth; mes epskop Kernow Vyghan, yurlys, h.e. a der y vos ha bos epskop. Hevis reun a hwisk ev hwath, ha gwell yw dhodho kowethyans klavorogyon es ugheloryon. Eledh a'n mag. Kyn' marow, Meryasek a dhiskler y fydh tyller sans y japel yn Kammbronn, le y hyll tus pysi dhodho rag yaghus.\nDiwettha golegyans an folen ma a veu an 18 Kevardhu 2020, dhe 07:31.


An Brynces wàr an Bysen - lovinglivingcornish\nLymnans: Edmund Dulac\nIn termyn eus passys yth esa pryns ow tesîrya demedhy prynces. Saw res o porres hy dhe vos prynces dhe wir. Ytho y fedha ev ow viajya oll ader dro i’n bÿs, rag cafos prynces ewn, saw yth esa in pùb tyller neb let. Kefys veu lies prynces. Saw kettep huny, êns y prynces in gwrioneth? Hedna ny ylly ev determya qwyt. Yth esa pùpprës nampyth na hevelly bos compes poran. Ytho ev a dheuth arta tre, yn trist lowr. Rag meur whensys o va dhe gafos prynces ewn.\nUdn gordhuwher y feu hager-awel uthyk. Yth esa ow luhesy hag ow taredna, yth esa an glaw ow tewraga dhe’n dor. Fest scruthus! Ena knoukyans a sonas wàr yet an dre, ha’n mytern coth êth in mes dh’y egery.\nOw sevel orth an yet yth esa prynces. Saw, mercy! Ass o dygempen hy semlant, rag an glaw ha’n gewar arow! Yth esa an dowr ow resek dhywar hy blew ha’y dyllas! Ow resek aberveth in bleyn hy eskyjyow ha mes a’ga gwewen. Saw yth esa hy owth afia byttele y bos hy prynces dhe wir.\n“Eâ, ny a vydn dyskevera hedna yn scon,” an vyternes coth a brederas. Saw ny wrug hy leverel tra vëth; ow mos unweyth ajy dhe’n chambour, hag ow remôvya oll an hudhes, hag ow corra pysen wàr leur predn an gwely. Ena hy a gerhas ugans colhes ha’ga settya wàr an bysen, hag ena wàr an colhesow ugans kewlet pluv. Res o dhe’n brynces growedha dres an nos wàr an taclenow-ma. Ternos vyttyn anjy a wovydnas orty fatla veu gensy hy hùscas.\n“Ogh, ahas!” yn medh an brynces. “Scant ny wrug vy degea ow lagasow in oll an nos hir. Duw a wor pandr’esa in ow gwely. Wàr neppyth cales yth esen a’m groweth, mayth ov vy brêwys dulas in oll ow horf. Pòr dhyflas yw!’\nI’n eur-na anjy a gonvedhas hy dhe vos prynces dhe wir. Rag hy a glôwas an bysen gowal der an ugans colhes ha’n ugans kewlet pluv. Mar vedhel ny ylly bos benyn vëth saw prynces ewn.\nYtho an pryns a’s kemeras hy avell y wreg. Rag ev a wodhya lebmyn dell y’n jeva prynces in gwrioneth. Ha gorrys veu an bysen i’n Gwithty. Hag yma hy ena whath, mar ny wrug den vëth hy don in kerdh.\nGwra meras, hèm yw whedhel gwir.\na’y wroweth phr lying\nafia v affirm\nahas adj cruel, dreadful\ncùscas m [period of] sleep\ndetermya v determine, decide\ndhe wir phr real[ly]\ndulas ‖ adj black-and-blue\ndygempen adj untidy\nhudhes col coverings\nkewlet pluv m kewlettys eiderdown, quilt\nknoukyans m knocking\nprynces f pryncesow princess\nqwyt adv quite, completely\ntaclenow pl = taclow\nKernowek Whevrel 2016, amendys Est 2020


Linen Arvordiryow Atlantek - Wikipedia\nTren war y fordh dhe Dewynblustri ogas dhe Lanndreth.\nLinen hyns-horn kemeneth 203⁄4 mildir (33km) yn Kernow yw an Linen Arvordiryow Atlantek. An hyns-horn a bon a dhyworth an Mor Predennek yn Porth dhe'n Keynvor Atlantek yn Tewynblustri.\n2 Kledhrennow an gemeneth\n4.1 Gonisyow Trethysi\n4.2 Gonisyow Gwara\nAn Linen Arvordiryow Atlantek a dhalleth dhe Worsav Porth, ple'ma junyans gans an Penn-Hyns-horn Kernow. Ow tiberth an gorsav, res yw dhe'n linen treylya war warr ogasti 180 gradh dhe junya hyns an hen Hyns-Horn Monow Kernow (HMK) ogas dhe'n hen worsav yn Lanndreth. An linen a hol hyns an HMK rag remenant an viaj.\nA-dhyworth Lanndreth, an HMK a wrug devnydh hyns an hen Dhowrgleduh Porth, a veu byldyes dhe servya an Bal Konsolow Fowydh, mar bell avel y dhiwedh dhe Velyn Pons. Omma an linen a wra entra an Nans Logsulyan, ple'ma lower a remenantys diwysyansek eus Ertachva an Bys.\nOgas dhe worsav Logsulyan an hyns-horn a bass an Bonsfordh Treffry, ponsfordh hyns-horn ha dowrbons istorek dew borpos esa gwrys yn 1844 a garyas penn-hyns an Hensi-Tram Treffry.\nTren pri China y'n Nans Logsulyan.\nWosa Logsulyan, an linen a bass lower a seghoryon ha gweythyow pri China koth hag arnowydh, kyn ev dhe bassya an gorsavow yn Karnrosveur ha Tregarrek.\nYntra Tregarrek ha Fordh Sen Kolom, an linen a dreus Gwithva Natur Woon Gors. Ev re beu lower a dhroglammow gans an opns a dreus an fordh A30. Y fia plottys dhe dhidreylya'n hyns-horn rag may talathsa dhe worsav Sen Ostell ha holya linen gwara yn-unnik an hen Hyns-horn Diberth Tewyn Blustri ha Kernow dhe eyljunya hyns an linen lemmyn dhe Dredhinas. An plott ma re beu droppyes lemmyn meur ras a hyns nowyth an fordh a avod an pons ha gwithva natur.\nWosa hi dhe bassya Tregarrik, an linen a bass Gorsav Goonkoyntrel kyn ow trehedhes Gorsav Tewynblustri.\nKledhrennow an gemeneth[golegi | pennfenten]\nAn Linen Arvordiryow Atlantek yw onan a'n hensi-horn eus skoodhyes gans an Keskowethyans Kledhrennow Dewnens ha Kernow. Yma hyns-korev-kledhrennow dhe'n linen esa lonchyes yn 2005, yma 15 diwotti a-hys an hyns-horn rag trethysi dh'aga godriga.\nGorsavow[golegi | pennfenten]\nOttomma rol a worsavow war an Linen Arvordiryow Atlantek.\nFordh Sen Kolom\nTren dhe worsav Tewynblustri.\nUnn hyns yw an linen yntra Lanndreth ha Tewynblustri. Yma loup-passya ogas dhe Garnrosveur, a veu gwrys rag trenow pri China war aga fordh dhe warth gwara Goongrug. Y'n jydh hedhyw, devnydhyes yw an loup rag trenow hav dhe bassya y gila. An loup a wra devnydh a sinellow semafor.\nGonisyow Trethysi[golegi | pennfenten]\nHyns-horn Bras an West a ober gonisyow trethysi leel. War benneythennyow y'n hav pub tren yw eylworrys gans kemmysk a drenow Hyns-horn Bras an West a-dhyworth Loundres Paddington ha trenow CrossCountry dhyworth Pow Sows North. HBW a henow lower a'y drenow dhyworth Loundres Ekspres an Arvordiryow Atlantek. Nebes a'n trenow dy' Sadorn yw gonisyow ekspres gwir a hedh orth Porth, Aberplymm, Karesk Sen Dewi ha Loundres Paddington yn-unnik.\nGonisyow Gwara[golegi | pennfenten]\nTren Tooth Bras ow sevel dhe Worsav Tewynblustri.\nDiwedh est an hyns-horn bys dhe Dhibarthva Goongrug a wel lower a drenow gwara eus oberys gans DB Schenker. Hyns-horn skorren berr a jun an linen yn Lanndreth gans an porth yn Porth.\nWar 25ves mis Me 1991, kensa tren an jydh dhyworth Tewynblustri dhe Loundres a dheuth dhyworth an kledhrennow y'n Nans Logsulyan. Unses Tren Tooth Bras o an tren. An trethysi veu movyes dhe'n karr-power a-dhelergh esa anbaryes ha drehedhas dhe worsav Logsulyan, ple gyllas an trethysi pesya war aga viaj yn kerri.\nGlawas poos war an 30ves mis Kevardhu 2006 a gawsyas tirslynk ogas dhe Lanndreth, a lettyas an linen. Gonisyow kyttrin eylworrans veu devnydhyes erna eylygeris an hyns-horn war 8ves mis Genver 2007.\nWar 12ves mis Metheven 2007, tren a gesskwattyas gans karr war dreusva dhe Japel ogas dhe Dewynblustri. Treusva gans golow hag alarm o hi, mes nyns esa lettys dhedhi. Shyndys veu lewyer an karr, mes nagonan war an tren veu shyndys.\nThe Focal Group (yn Sowsnek).\nDiwettha golegyans an folen ma a veu an 17 Kevardhu 2019, dhe 07:51.


Kataloni - Wikipedia\n- % a Spayn 6ves renk\n- Dosedh 2sa renk\n6 984 196 a drigoryon\nStudh omrewl 9 Kevardhu 1932\nEsedhow yn Senedh Spayn 46 esel an Kuntelles\n7 esel an Senedh\nLewydh Carles Puigdemont\nKataloni (Catalunya yn Katalanek, Cataluña yn Spaynek, Catalunha yn Aranek) yw kemmynieth omrewlys Spayn gans studh avel kemmynieth istorek. Yma hi yn Borlewen an Konna-Tir Iberi desedhys. A-dro dhedhi yma kemmyniethow omrewlys Pow Valensianek hag Aragon, Roussillon yn Pow Frynk, Andorra, ha'n Mor. Y triga 6.5 milvil dhen omma yn 2003. Barcelona yw an bennsita ha'n brassa tre.\nYma teyr yeth soedhogel dhe Gataloni, ha diw anedha devnydhys yn menystrans an pow. An eyl yw Katalanek, yeth teythyek an pow, ha'y ben yw Spaynek, yeth a wlaskor Spayn. Mes yn Bro Aran y kevir rannyeth Oksitanek aswonnys avel Aranek (aranés): honn yw taves Gaskoynek, hag y'n vro na yeth soedhogel yw hi.\nAsrannow[golegi | pennfenten]\nKataloni a gomprehend peder konteth: Barcelona, Girona, Lleida, ha Tarragona. An kontethow ma yw diberthys yn 41 comarca\nAn Generalitat de Catalunya yw hanow an vaner wovernans a Gataloni. Yn fenowgh y helwir Senedh an pow yndella ynwedh. A-dhia 1977, pan dhehwelis Josep Tarradellas dhiworth Pow Frynk (le may triga ev ha'n Generalitat yn termyn Francisco Franco), an Generalitat a'n jeves omrewl.\nOttomma rol a lywydhyon an Generalitat a-dhia dermyn an vyghternedh Katalanek a Aragon:\nArtur Mas i Gavarró (CiU) 2016\nCarles Puigdemont (CiU (2016-2017)\nQuim Torra i Pla (2018-\nDiwettha golegyans an folen ma a veu an 20 Gortheren 2018, dhe 14:22.


Levitikus 26 (ABK) - Bible Society\nLevitikus 26 ABK\nAn Gober rag Obayans\n1Ny wrewgh ragowgh fals dhuwow, ha ny dhrehevowgh ragowgh imaj gravys na peulven, na settya men gravys war agas tir dhe omblegya dhodho, rag an ARLOEDH agas Duw ov vy. 2Hwi a with ow sabotys ha diskwedhes revrons dhe'm sentri. An ARLOEDH ov vy.\n3Mar kerdhowgh war-lergh ow ordenansow ha gwitha ow gorhemmynnow ha'ga gul, 4my a re dhywgh glawyow yn aga sesonyow ha'n tir a re y drevas, ha gwydh an gwel a re aga frut. 5Ha'gas termyn fusta a bes bys yn termyn trevas an grappys, ha trevas an grappys a bes bys yn termyn hasa; ha hwi a dheber agas bara dhe walgh, ha triga yn agas tir yn saw. 6Ha my a re kres y'n pow, ha hwi a wrowedh, ha denvyth ny wra dhywgh perthi own. Ha my a bellha tebel bestes a'n tir, ha ny vydh an kledha ow tremena der agas pow. 7Ha hwi a jas agas eskerens hag i a goedh dheragowgh der an kledha. 8Pymp ahanowgh a jas kans, ha kans ahanowgh a jas deg mil, ha'gas eskerens a goedh dheragowgh der an kledha. 9My a dreyl dhywgh, ha'gas gul feyth, ha'gas ynkressya, ha fastya ow kevambos genowgh. 10Hwi a vydh hwath ow tybri trevas koth an vlydhen kyns, ha res vydh dhywgh tewlel an koth yn-mes dhe wul spas rag an nowydh. 11Ha my a sett ow thabernakel yn agas mysk, ha ny wra ow spyrys agas aborrya. 12Ha my a gerdh yn agas mysk ha bos agas Duw, ha hwi a vydh ow fobel. 13My yw an ARLOEDH agas Duw, a'gas dros yn-mes a bow Ejyp, ma na vewgh hwi aga hethyon; ha my re droghas barrys agas yew ha gul dhywgh kerdhes a'gas sav.\nAn Kessydhyans rag Disobayans\n14Mes mar ny vynnowgh goslowes orthiv, na gul oll an gorhemmynnow ma, 15mar skonyowgh ow ordenansow, ha mar kwra agas enev kasa ow breusow, ma na wryllowgh ow gorhemmynnow oll, mes terri ow hevambos, 16hemma a wrav dhywgh: my a worr euth tromm warnowgh, kleves gwastya, fevyr a dhiswra an lagasow hag a wra dhe'n enev omwetha. Hwi a has agas has yn euver, rag agas eskerens a wra y dhybri. 17Ha my a sett ow fas er agas pynn, ha hwi a vydh gweskys dherag agas eskerens. An re a'gas kas a rewl warnowgh, ha hwi a fi pan na'gas siw denvyth. 18Ha mar ny vynnowgh koela orthiv yn spit dhe hemma, my a vynn agas kessydhya seythgweyth moy rag agas peghosow. 19Ha my a derr goeth agas nerth, ha my a wra agas nev avel horn ha'gas dor avel brons. 20Agas nerth a vydh spenys yn euver rag ny re agas tir y drevas, na ny re gwydh an tir aga frut.\n21Ha mar kerdhowgh kontrari dhymmo vy, ha mar ny vynnowgh koela orthiv, my a dhre seythgweyth moy plagys warnowgh rag agas peghosow. 22Ha my a dhannvon bestes gwyls yn agas mysk a gemmer dhe-ves agas fleghes, ha diswul agas chatel, ha lehe agas niver, ha gwag vydh agas fordhow.\n23Ha mar ny vynnowgh bos dyskys gans an taklow ma, mes kerdhes kontrari dhymmo vy, 24ena my ynwedh a gerdh kontrari dhywgh hwi, ha'gas kessydhya seythgweyth rag agas peghosow, 25Ha my a dhre kledha warnowgh dhe dhiella an kevambos; ha pan owgh hwi kuntellys war-barth a-berth yn agas sitys, my a dhannvon an pla yn agas mysk, ha hwi a vydh res a-ji dhe dhorn an eskar. 26Ha pan wrylliv vy terri gwelenn agas bara, deg benyn a wra pobas agas bara yn unn forn, hag i a dhaskorr dhywgh agas bara orth poes, ha hwi a'n deber ha ny vydh lowr ragowgh.\n27Ha mar ny vynnowgh koela orthiv awos hemma oll, mes kerdhes kontrari dhymm, 28ena my ynwedh a gerdh kontrari dhywgh hwi, ha my ynwedh a wra agas kessydhya seythgweyth rag agas peghosow. 29Ha hwi a dheber kig agas mebyon, ha kig agas myrghes a dhebrowgh. 30Ha my a dhiswra agas tylleryow ughel, ha terri dhe'n dor agas alteryow ynkys, ha tewlel agas korfow war gorfow agas idolys, ha'm spyrys a wra agas aborrya. 31Ha my a wra agas sitys magoryow ha'gas sentris dibobel, ha ny vynnav blasa agas saweryow plegadow. 32Ha my a wra an tir dibobel, ha'gas eskerens usi trigys ynno a vydh sowdhenys. 33Ha my a wra agas skattra yn mysk an kenedhlow, ha tenna yn-mes an kledha war agas lergh; dha dir a vydh ynyal, ha'gas sitys a vydh magoryow.\n34Ena y fydh an tir ow lowenhe yn y sabotys oll dydhyow y dhifeythter, ha hwi yn tir agas eskerens; ena an tir a wra powes ha lowenhe yn y sabotys. 35Oll dydhyow y dhifeythter ev a bowes, rag ny bowesas yn agas sabotys, pan esowgh hwi trigys ynno. 36Ha my a dhannvon desper yn kolonn an re ahanowgh yw gesys yn tiryow aga eskerens; ha son delenn ow krena a's chas, hag i a fi kepar ha pan vens ow fia a'n kledha, hag i a goedh pan na's siw denvyth. 37Hag i a goedh an eyl war y gila, kepar ha pan ve dherag kledha pan na's siw denvyth; ha ny'gas bydh galloes dhe sevel dherag agas eskerens. 38Hag yth ewgh dhe goll yn mysk an kenedhlow, ha tir agas eskerens a wra agas kollenki. 39Ha'n re ahanowgh yw gesys a wra yn aga hammweyth yn tiryow agas eskerens; hag i a beder yn kammweyth aga thasow keffrys.\n40Ha mar konfessyons aga hammweyth ha kammweyth aga thasow, gans aga dislelder a wrussons er ow fynn, hag ynwedh ow kerdhes kontrari dhymm, 41may hwrug vy ynwedh kerdhes kontrari dhedha i, ha'ga dri bys yn tir aga eskerens; mars yw uvelhes aga holonnow antrodreghys, ha mar mynnons gul amendys rag aga hammweyth, 42ena my a berth kov a'm kevambos gans Yakob, hag ynwedh ow hevambos gans Ysak, ha my a berth kov ynwedh a'm kevambos gans Abraham, ha my a berth kov a'n tir. 43An tir ynwedh a vydh gesys gansa, ha lowenhe yn y sabotys hag ev hwath difeythtir hebdha; hag i a wra amendys rag aga hammweyth, rag i dhe dhespisya ow breusow ha'ga spyrys dhe aborrya ow ordenansow. 44Mes yn despit dhe henna oll, pan vons yn tir aga eskerens, ny wrav aga skonya, na'ga aborrya, dh'aga diswul yn tien ha terri ow hevambos gansa; rag an ARLOEDH aga Duw ov vy. 45Mes a-barth dhedha i, my a berth kov a'n kevambos gans aga hendasow, a dhres yn-mes a bow Ejyp yn golok an kenedhlow, may fen aga Duw. An ARLOEDH ov vy.\n46An re ma yw an ordenansow ha'n breusow ha'n laghys a wrug an ARLOEDH yntredho ev ha mebyon Ysrael yn menydh Sinay dre leuv Moyses.


Salmow 91 (ABK) - Bible Society\nSalmow 91 ABK\n1Seul a drig yn skovva an Ughella91:1 an Ughella: Ebrow Elyon.\na bowes yn-dann woskes an Ollgalloesek. 91:1 an Ollgalloesek: Ebrow Shadday.\n2My a lever dhe'n ARLOEDH, ‘Ow skovva, ha'm dinas;\now Duw a drestyav ynno.’\n3Rag ev a'th selow dhiworth maglenn an ydhna\nha dhiworth an pla fell.\n4Ev a'th kudh gans y bluv,\nhag yn-dann y eskelli y hwilydh skovva;\ny wirder yw dha skoes ha'th vokler.\n5Ny berthydh own a euthekter y'n nos,\nnag a'n seth a nij y'n jydh;\n6a'n pla a gerdh yn tewlder,\nnag a'n jevan a dhistru y'n hanter-dydh.\n7Mil dhen a goedh ryb dha skoedh,\nha deg mil orth dha leuv dhyghow,\nmes ny dheu hemma ogas dhiso.\n8Ny wredh saw mires gans dha dhewlagas\nha gweles pewas an debeles.\n9Rag ty re wrug an ARLOEDH dha skovva,\nty re worras an Ughella avel dha drigva,\n10ny hwyrvydh dhis drog vytholl,\nha ny dheu pla ogas dhe'th tylda.\n11Rag ev a re gorhemmynn dh'y eledh a-dro dhis\nma'th witthons jy yn oll dha fordhow.\n12I a'th perth yn aga diwleuv,\nma na weski dha droes erbynn men\n13Ty a drett yn-dann dreys an lew ha'n nader,\nty a stank an lew yowynk ha'n dhragon.\n14Drefenn ev dhe worra y gerensa warnav, rakhenna my a'n delirv;\nmy a'n drehav, rag ev dhe aswonn ow hanow.\n15Ev a elow warnav ha my a worthyp dhodho;\nyth esov ganso yn anken,\nmy a'n delirv ha'y enora.\n16Bewnans hir a rov dhodho,\nha diskwedhes dhodho ow selwyans.


Augustine a Hippo - Wikipedia\nAugustine a Hippo\n13 Du 354\n28 Est 430, 430\nfilosofer, theologydh, honanvewskrifer, damkanydh ilow, pronter, istorior, prydydh, presbyter, skrifer, pronter Katholik\nepskop Katholik, epskop epskobedhek\nAvowansow, Cita Duw, A'n Drynses\nMonica a Hippo\nAugustine a Hippo (13 Du 354 – 28 Est 430), aswonnys ynwedh avel Sen Augustine, o filosofer ha theologydh Kristyon a dhevedhyans Berber. Epskop o ev a Hippo Regius yn Numidia, Afrika Gledh Roman. Y skrif o delanwes war an displegyans a filosofieth a'n West hag y'n gwelir avel onan a Dasow Eglos an moyha posek a'n Eglos Latin yn Oos Patristek. Yn mysk y lies oberen posek yw The City of God, On Christian Doctrine ha Confessions.\nPan o ev yowynk, yth esa bern dhodho yn kryjyans Manichaean ha, wosa henna, yn filosfieth grek a Neoplatonieth. Wosa y dreylva dhe Gristoneth yn 386, Augustine a dhisplegyas y vaner a weythres y honan yn filosofieth ha theologieth. Yn-dann grysi bos gras Krist res porres rag rydhses mab den, ev a weresas furvya an dhyskaseth a pegh derowel ha ri kevrohow posek dhe dybieth vresel ewnhynsek. Pan dhallathas an Emperoureth Roman a'n West dyfygya, Augustine a dhismygas an Eglos avel Cita Duw spyrysek, diblans an Cita y'n Bys.\nAswonnys yw Augustine avel sans y'n Eglos Katholik, Eglos Ewngryjyek a'n Est ha'n Gemeneth Anglican. Ynwedh yth yw ev Doktour an Eglos Katholik ha tasek an Augustinyon. Y'n solempnir an 28ves a vis Est, dydh y vernans. Tas sans yw Augustine a bryntyoryon, bragoryon, theologydhyon, keffrys ha lies cita.\nOnan a'n mil erthygel posekka war Wikipedya yw an erthygel ma.\nDiwettha golegyans an folen ma a veu an 14 Hwevrer 2022, dhe 09:17.


322 BC, 7 Meurth 322 BC\na dises an kolydhyon\nbewonydh, kosmologydh, resonydh, milonydh, breusyas liennek, awgrymer, masydh, epistemologydh, filosofer politek, polymath, filosofer yethow, skrifer, filosofer, steronydh, doronydh, dyskador, tutor, ontologist\nPolitics, Nicomachean Ethics, Metaphysics, Physics, Organon, Poetics, Constitution of the Athenians\nPlato, Socrates, Heraclitus, Parmenides, Zeno of Elea, Democritus, Anaximander, Epicurus, Hippocrates, Empedocles\nAristotle (Stagira, Macedonia, 384 BC – Chalicis, Euboea, Pow Grek, 7 a vis Meurth 322 BC) o filosofer grek. Ev o filosofer pur posek y'n hwarheans a'n west istori. Aristotle a skrifas lies lyvrow, mes hepken nebes an lyvrow na a wrug treusvewa. Aristotle a dhyskas Aleksander Veur pan esa Aleksander flogh.\nTas Aristotle o henwys Nicomachus. Solder o ev rag Myghtern Amyntas a Macedonia.\nPan esa hwetek bloodh, Aristotle eth dhe Athens dos ha bos studhyer a Plato dhe'n akedemi Plato. Aristotle a wrug remanya dhe'n akademi bys pan esa seyth warn ugens bloodh. Ev a wrug gasa wosa mernans a Plato yn 347 BC.\nEv a wrug vyajya ena gans Xenocrates dhe Asia Minor. Yn Asia, Aristotle a wrug vyajya gans Theophrastus dhe'n Lesbos enys. I a studhyas losonieth ha milonieth a'n enys.\nYn 343 BC, Philip II a Macedon a welwis Aristotle dhe dhyski y maw Aleksander Veur. Yth esa ros omgemeryans rag akademi reul a Macedon dhe Aristotle. Y'n termyn na, ny wrug ev dyski Aleksander hepken; ev a dhyskas dew myghtern a termyn a dheu ynwedh; Ptolemy ha Cassender.\nAristotle a wrug kennertha Aleksander dhe gonkwerrya tiryow dhe'n howldrevel drefen ev dhe krysi yn ethnocentrism. (Ethnocentrism yw an grysi honan gonisogeth yw gwella ages oll gonisogethow erel). Aristotle a grsyis gonisogeth Grek o gwella ages oll gonisogethow erel. Ev a gennerthas Aleksander dhe gonkwerrya Persia drefen ev a brederis a's via gwella.\nErbynn 335 BC, Aristotle a dhehwelis dhe Athens. Ev a dhallathas skol ena, Lyceum y hanow. Aristotle a dhyskas klassow ena rag dewdhek bledhen.\nYn 335 dhe 323 BC, Aristotle a skrifas lies tra, mes kellys yw tamm ha tamm erel yw kales dhe redya. Oll oberow Aristotle yw kepar ha rekord a puptra godhvedhys gans an pobel Grek.\nTro'ha fin bewnans Aleksander, ev a brederas pobel dhe assaya y ladha. Ev a wrug braggya Aristotle yn lytherow skrifys ganso dhodho. Aristotle a leveris yn fenowgh dell o kas dhodho dhe Alexander drefen Alexander dhe henwel y honan duw. An myghter a wrug ladha noy gwynn Aristotle - Callisthenes - drefen ev dhe krysi dell o Callisthenes traytor. Alexander a verwis yn Babylon yn 323 KOK. Pan verwis Aristotle, Athenians an dhallathas kasa Macedonians arta, ha Aristotle a dhibarthas an cita. Aristotle a verwis yn Euboea yn 322 KOK.\nAristotle ow tyski Aleksander Veur\nDiwettha golegyans an folen ma a veu an 30 Ebrel 2022, dhe 20:37.


Hindoueth - Gpedia, Your Encyclopedia\nAn lyther sans omkara. Om yw ton unnik gwrians, a-ban veu an bys gwrys pan leveris Brahma an son ma, herwydh an hengov Hindou.\nHindoueth (aswonnys ynwedh avel सनातन धर्म Sanātana Dharma, po "an fydh ow turya bynari") yw kryjyans dharmek ow talleth yn Eynda. Yma a-dro dhe 940 milyon a dhyskyblon y'n nor, gelwys Hindouyon, ha 94 kansrann anedha yn Eynda hag Asi Soth. Gnas arbennik a Hindoueth yw dyversita kryjyansow, praktisyow ha skryptors. Byttegyns, yma unnses yn mysk an dyffransow ma, dell dheriv an linenn ma a'n Ryg Veda (Lyver I, Hymna CLXIV, Gwers 46):\nTreuslytherennans: Ekam Sat Viprāḥ Bahudhā Vadanti\nKernewek: Onan yw an Gwir, mes an Dhoethyon a's aswonn avel Lies.\nAn Vedas yw hen skryptors an wonisogeth Eyndo-Aryanek. Yth yns i kuntelles hymnys ha dyskansow gwrys a-dro dhe'n vlydhen 1000 kyns an Oes Kemmyn, hag i holys hwath gans Hindouyon. Mes skryptors pals re devis a-dhia an oes Vedek, y'ga mysk kampoellasow skyansek (r.e. an Upanishads ha Brahmanas) ha dew vardhonek meur mythologiek, Mahabharata ha Ramayana. Rann boesek an Mahabharata yw an Bhagavad Gita, yn le'ma Kryshna ow tisplegya dhe Arjuna lies poynt selvenek a dybyans Hindou.\n3 Varna ha jati\n4 Istori ha kryjyansow erell\nWar-lergh moyha Hindouyon, Dywses yw onan. Vayshnavydhyon a aswonn Dywses avel Kryshna, Rama, po ken enep a Vishnou. Shayvydhyon ha Shaktydhyon a'n aswonn avel Shiva warbarth gans y gowethes ha “galloes” Shakti. Yma Smartydhyon ow tyski bos Dywses yn puptra ha pubonan. Yma leun a hwedhlow sans a-dro dhe dhywow hag a yw enebow an Dywses. Ganesha, Sarasvati, Skanda, Hanuman, ha Lakshmi yw dywow erell a vri arbennik.\nTempel Hindou yn breow Maysour, Eynda Soth.\nHerwydh Hindouyon, mernans yw sywys gans dasvywnans dres troweyth a bes, gelwys samsara. Rag diank an droweyth ma hag omgesunya y'n gwynnvys a Dhywses (studh gelwys moksha), res yw dhe dus obaya aga devar spyrysek (dharma) rag drehedhes keweras tamm ha tamm. Yma'n ober gwrys y'n bys ma (karma) ow ri delys y'n nessa bywnans.\nA-ban wra puptra rann a spyrys kemmyn an bys oll (atman po Brahma), yma Hindouyon ow talvos ahimsa, po anfreudh. Ahimsa yw omassayys der berthyans, skonya a gig, h.e.\nYma'n Drynses Hindou ow konsystya a'n Gwrier Brahma, an Gwithyas Vishnu, ha'n Distruyer Shiva.\nDen ow kordhya yn dowr Ganga orth Varanasi, sita bergherinses yn Eynda Gledh.\nTempel Hindou yn Goa.\nY fydh Hindouyon ow kordhya Dywses yn nebes furvyow, mes an moyha niver a wordh Vishnou, yn arbennik y omdhiskwedhyans (avatar) avel an arloedh Kryshna. A-dhia an 6ves kansblydhen, an movyans omriadow (bhakti) re boeslevas kerensa ynter an gordhyer ha'n dyw dewisys (Ishtadeva).\nYn devosow Hindou, yth enor gordhyoryon an dhywow yn chi po orth tempel owth aga hynnik boes, kosta, tan, po bleujennow hag ow kana hymnys. Yma lies hymna a dhevedhyans an Vedas; mes yma par arall a gan sans, bhajan, skrifys dre vras y'n 14ves-17ves kansblydhynyow ha kevrennys dhe'n movyans bhakti. Milyonow a Hindouyon a wra pergherinses dhe leow sans – rag ensampel, Varanasi, Rameshwaram, Ayodhya, Haridwar, Nashik, Ujjayn, Allahabad ha Somnath. Dowr Ganga yw pur sans, war-lergh Hindoueth. Yma Hindouyon owth enora bughes, awos aga bos “mammethow” tus. Ny dhyber Hindouyon pals bewin – hemm yw elvenn boesek a ahimsa (anfreudh). Sans yw simys ynwedh, awos an gweres res gans Hanuman ha'y lu a simys dhe Rama rag fetha an jevan Ravana (ha re ravnas Sita, gwreg Rama, war-lergh an Ramayana).\nYoga yw sort a braktis spyrysek Hindou, ow kesunya manerow omdhoen, keurganow (mantras), preder, omrians, h.e. An geurgan geryes gwella yw an Gayatri Mantra, dhiworth an Ryg-Veda (Lyver III, Hymna LXII, Gwers 10):\nSanskrit: ॐ भूर्भुवस्वः | तत् सवितूर्वरेण्यम् | भर्गो देवस्य धीमहि | धियो यो नः प्रचोदयात्\nTreuslytherennans: Om bhūr bhuva svaḥ / tat savitūr vareṇyam / bhargo devasya dhīmahi / dhiyo yo naḥ pra-codayāt\nKernewek: Om yn-dann an nor, y'n nor, hag y'n nev. / Golowder bryntin an dyw Savitar / a'n drehethyn / may hentrynno agan gologhas.\nVarna ha jati\nWar-lergh an Bhagavad Gita, yma dharma (devar spyrysek) a bubonan ow tyffra herwydh agh (varna) an person. Ytho, devar an shudras (tiogyon) yw ammetha; devar an vayshyas (marchons) yw kenwertha; devar an kshatriyas (breselysi) yw omgasa; ha devar an brahmanas (oferysi) yw gordhya. Yth esa tus heb varna byth – gelwys dalits hedhyw – a esa arweskys gans remenant an poblans avel achouta (andochyadow, na allo bos tevys).\nY'n eur ma, pub varna yw kevrennys yn lies jati. Yn hengovek, nyns o eseli a jatis dihaval ow tybri warbarth na demmedhi y gila. A-dhia anserghogeth Eynda, an dyffransow ma reth omwannhes, mes yma arwodhvos jati ha varna ow pesya. Lies dasfurvyer Hindou – y'ga mysk Rammohan Roy, Ramakryshna, hag M.K. Gandhi – re hwilas distrui kammhynsethow jati hag andochyadowder.\nIstori ha kryjyansow erell\nBouddhisteth ha Jayneth a dhallathas avel vershyons dasfurvys a Hindoueth nebes kansblydhynyow kyns an Oes Kemmyn. Ynsi a naghas dihevelepterow jati ha varna hag awtorita an Vedas, mes a besya ow koela orth samsara (an droweyth a vywnans ha dasvywnans), an Upanishads, hag elvennow erell a'n hengov Hindou. Ytho, Hindoueth vrahmanek y's tevo le rowedh es Bouddhisteth yn Eynda glasek dres nebes kansblydhynyow. An movyans bhakti a nowydhhas bywder an hengov Hindou, ha'n woedh skyansek Vedanta a dhisplegya tybyansow an Vedas yn lies furv. Hindoueth a omlesas a-dreus Asi Soth-Est, le may fes an kryjyans hwath (yn arbennik yn Bali ha howldrevel Java).\nWosa tevyans Islam yn Asi Soth, yth esa lies urdh ha doeth ow kesunya spyrysogeth Hindou ha Muslim – rag ensampel, Kabir ha Gourou Nanak (an fondyer a Sikheth).


1 Samuel 16 (ABK) - Bible Society\n1 Samuel 16 ABK\nDavydh Untys avel Myghtern\n1Ha'n ARLOEDH a leveris dhe Samuel, ‘Pygemmys prys y fydhydh ow kyni rag Sowl? My re'n skonyas a vones myghtern war Ysrael. Lanw dha gorn gans oyl, ha ke, my a'th tannvon dhe Yesse an Bethlehemyas, rag my re brovias ragov ow honan myghtern yn mysk y vebyon.’ 2Ha Samuel a leveris, ‘Fatell allav mos? Mar klewva Sowl anodho, ev a'm ladhsa.’ Ha'n ARLOEDH a leveris, ‘Kemmer lejek genes, ha lavar, “My a dheuva dhe sakrifia dhe'n ARLOEDH.” 3Ha galw Yesse dhe'n sakrifis, ha my a dhiskwa dhis an pyth dhe wul; ha ty a wra untya ragov ev neb a dhiskwedhav dhis.’ 4Ha Samuel a wrug an pyth a erghis an ARLOEDH dhodho, ha dos dhe Bethlehem. Ha henavogyon an dre a grenas orth y dhevedhyans, ha leverel, ‘Osta devedhys yn kres?’ 5Hag yn-medh ev, ‘Yn kres; my re dheuth dhe sakrifia dhe'n ARLOEDH; omsakrewgh ha dewgh genev dhe'n sakrifis.’ Hag ev a sakras Yesse ha'y vebyon ha'ga gelwel dhe'n sakrifis.\n6Pan dheuthons, ev a vires war Eliab, ha tybi, ‘Yn sur yma untys an ARLOEDH lemmyn a-dherag an ARLOEDH.’ 7Mes yn-medh an ARLOEDH dhe Samuel, ‘Na vir war naneyl y semlans na hirder y gorf, drefenn my dh'y skonya; rag ny wra an ARLOEDH gweles kepar dell wel mab-den; rag mab-den a vir war an semlans, mes an ARLOEDH a vir war an golonn.’ 8Ena Yesse a elwis Abinadab dhodho, ha gul dhodho tremena a-dherag Samuel. Hag yn-medh ev, ‘Ny dhewisas an ARLOEDH hemma.’ 9Ena Yesse a wrug Shamma dhe dremena. Hag yn-medh ev, ‘Ny dhewisas an ARLOEDH hemma.’ 10Yesse a wrug seyth a'y vebyon dhe dremena a-dherag Samuel, ha Samuel a leveris dhe Yesse, ‘Ny dhewisas an ARLOEDH an re ma.’ 11Samuel a leveris dhe Yesse, ‘Usi oll dha vebyon omma?’ Hag ev a worthybis, ‘Yma gesys saw an yowynka, mes yma ev ow kwitha an deves.’ Ha Samuel a leveris dhe Yesse, ‘Dannvon ha'y gyrghes; rag ny esedhyn erna dheffo omma.’ 12Ev a dhannvonas ha'y dhri a-ji. Lemmyn ev o rudhik, gans dewlagas teg, ha semlans da. An ARLOEDH a leveris, ‘Sav ha gwra y untya; rag hemm yw ev.’ 13Ena Samuel a gemmeras korn an oyl, ha'y untya yn mysk y vreder; ha spyrys an ARLOEDH a dheuth war Davydh, a-dhiworth an jydh na alena rag. Ena Samuel a sevis ha mones dhe Rama.\nDavydh a Sen an Sowtri rag Sowl\n14Mes spyrys an ARLOEDH a dhibarthas a-dhiworth Sowl, ha tebel spyrys a-dhiworth an ARLOEDH a'n tormentya. 15Ha gwesyon Sowl a leveris dhodho, ‘Otta lemmyn, yma tebel spyrys a-dhiworth Duw orth dha tormentya. 16Gas agan ARLOEDH lemmyn dhe erghi dha wesyon usi a-dheragos, dhe hwilas nebonan a woer seni an sowtri; ha pan usi an tebel spyrys a-dhiworth Duw warnas, ev a wra y seni, ha da vydh dhis.’ 17Ha Sowl a leveris dh'y wesyon, ‘Proviewgh dhymm lemmyn gour neb a woer seni yn ta, ha drewgh e dhymm.’ 18Ena onan a'n wesyon a worthybis, ‘My re welas mab a Yesse an Bethlehemyas neb a woer seni, ha gour kolonnek, kasor, fur yn kows, ha gour a semlans da; hag yma an ARLOEDH ganso.’ 19Ytho Sowl a dhannvonas kannasow dhe Yesse, ha leverel, ‘Dannvon dhymm dha vab Davydh, usi gans an deves.’ 20Ha Yesse a gemmeras asen beghys gans bara, ha kroghen a win, ha mynn, ha'ga dannvon der y vab Davydh dhe Sowl. 21Ha Davydh a dheuth dhe Sowl, ha sevel a-dheragdho. Sowl a'n kara yn feur, hag ev a dheuth ha bos deger y arvow. 22Ha Sowl a dhannvonas dhe Yesse ow leverel, ‘Gas Davydh dhe wortos y'm servis, rag ev re gavas favour y'm golok.’ 23Ha peskweyth may to an tebel spyrys a-dhiworth Duw war Sowl, Davydh a gemmeri an sowtri ha'y seni gans y dhorn, hag yndellma Sowl a gevi difres, hag o gwell, ha'n tebel spyrys a dhiberthi anodho.


Niverow 28 (ABK) - Bible Society\nNiverow 28 ABK\nAn Offrynnow Pub-dydhyek\n1An ARLOEDH a leveris dhe Moyses: 2Gorhemmynn dhe vebyon Ysrael, ha leverel dhedha: Ow offrynn, ow boes rag ow offrynnow leskys, ow sawer plegadow, gwaytyewgh profya dhymm yn y seson ewn. 3Ha ty a lever dhedha, Hemm yw offrynn dre dan hag a offrynnowgh dhe'n ARLOEDH: dew oen unn bloedh heb namm, dydh ha dydh, avel offrynn pub-dydhyek. 4An eyl oen ty a wra offrynna myttinweyth, ha'y gila ty a wra offrynna y'n gorthugher; 5ynwedh an degves rann a efa a vleus fin, rag offrynn greun, kemmyskys gans kwarter hin a oyl gweskys. 6Offrynn leskys pub-dydhyek yw, hag a veu ordenys yn menydh Sinay rag sawer plegadow, offrynn dre dan dhe'n ARLOEDH. 7Y offrynn diwes a vydh peswora rann a hin rag pub oen; y'n tyller sans ty a wra diveri offrynn diwes a dhiwes krev dhe'n ARLOEDH. 8An oen arall ty a wra offrynna gorthugherweyth; avel an offrynn greun y'n myttin, ha kepar ha'y offrynn diwes. Ty a'n offrynn avel offrynn dre dan, sawer plegadow dhe'n ARLOEDH.\nOffrynn an Sabot\n9Y'n sabot dew oen unn bloedh heb namm, ha diw dhegves rann a efa a vleus fin rag offrynn greun, kemmyskys gans oyl, ha'y offrynn diwes: 10hemm yw an offrynn leskys a bub sabot, ryb an offrynn leskys pub-dydhyek ha'y offrynn diwes.\nAn Offrynnow Misyek\n11Yn dallethow agas misyow ty a wra offrynna offrynn leskys dhe'n ARLOEDH: dew darow yowynk, unn hordh, seyth oen unn bloedh heb namm; 12ynwedh teyr degves rann a efa a vleus fin rag offrynn greun, kemmyskys gans oyl, rag pub tarow; ha diw dhegves rann a vleus fin rag offrynn greun, kemmyskys gans oyl, rag an unn hordh; 13hag unn degves rann a efa a vleus fin kemmyskys gans oyl avel offrynn greun rag pub oen; rag offrynn leskys a sawer plegadow, offrynn dre dan dhe'n ARLOEDH. 14Aga offrynnow diwes a vydh hanter hin a win rag tarow, tressa rann a hin rag hordh, ha kwarter hin rag oen; hemm yw an offrynn leskys a bub mis dres misyow an vlydhen. 15Ynwedh unn bogh rag offrynn pegh dhe'n ARLOEDH; offrynnys vydh, ryb an offrynn leskys pub-dydhyek ha'y offrynn diwes.\nOffrynnow yn Termyn an Pask\n16Y'n peswardhegves dydh a'n kynsa mis yth yw pask an ARLOEDH. 17Hag yn pymthegves dydh an mis ma yth yw goel; seyth dydh bara heb goell a vydh dybrys. 18Y'n kynsa dydh y fydh kuntelles sans: ny wrewgh ober arvethys. 19Hwi a offrynn offrynn dre dan, offrynn leskys dhe'n ARLOEDH: dew darow yowynk, unn hordh, ha seyth oen unn bloedh; i a vydh dhywgh heb namm; 20ynwedh aga offrynn greun a vleus fin kemmyskys gans oyl; teyr degves rann a efa ty a offrynn rag tarow, ha diw dhegves rann rag hordh; 21Unn degves rann ty a offrynn rag peub a'n seyth oen; 22ynwedh unn bogh rag offrynn pegh, dhe wul prenedh ragowgh. 23Ty a wra offrynna an re ma, ryb offrynn leskys an myttin, hag yw rag offrynn leskys pub-dydhyek. 24Y'n keth vaner ty a wra offrynna pub dydh, dres seyth dydh, boes offrynn dre dan, sawer plegadow dhe'n ARLOEDH; offrynnys vydh ryb an offrynn leskys pub-dydhyek ha'y offrynn diwes. 25Hag y'n seythves dydh hwi a'gas bydh kuntelles sans: ny wrewgh ober arvethys.\nOffrynnow yn Goel an Seythunyow\n26Yn dydh an kynsa frut, pan offrynnowgh offrynn greun a reun nowydh dhe'n ARLOEDH dh'agas dy'goel a seythunyow, hwi a'gas bydh kuntelles sans; ny wrewgh ober arvethys, 27mes offrynnewgh offrynn leskys, sawer plegadow dhe'n ARLOEDH; dew darow yowynk, unn hordh, seyth oen unn bloedh; 28ynwedh aga offrynn greun a vleus fin kemmyskys gans oyl, teyr degves rann a efa rag pub tarow, diw dhegves rann rag unn hordh, 29unn degves rann rag peub a'n seyth oen; 30gans unn bogh, rag gul prenedh ragowgh. 31Ryb an offrynn leskys pub-dydhyek ha'y offrynn greun, hwi a's offrynn gans aga offrynnow diwes. I a vydh dhywgh heb namm.


Tobit 7 (ABK) - Bible Society\nTobit 7 ABK\nDevedhyans dhe Ji Raguel\n1Pan dhrehedhsons Ekbatana ha dos dhe ji Raguel, Sara a vetyas gansa ha'ga salusi. I a dhaskorras hy salusyans, ha hi a's dros a-berth y'n chi. 2Ena Raguel a leveris dh'y wreg Edna, ‘Ass yw haval an den yowynk dhe'm kenderow Tobit!’ 3Ha Raguel a wovynnas orta, ‘A by le owgh, breder?’ I a worthybis dhodho, ‘A vebyon Naftali, an re yw kethyon yn Nineve.’ 4Ena ev a leveris dhedha, ‘A aswonnowgh agan broder Tobit?’ Hag i a leveris, ‘Aswonnyn.’ 5Ev a wovynnas, ‘Usi ev yn yeghes da?’ I a worthybis, ‘Yma ev yn few hag yn yeghes da.’ Ha Tobias a leveris, ‘Ow thas yw ev.’ 6Ena Raguel a lemmis yn-bann hag amma dhodho hag oela. Hag ev a'n bennigas ha leverel, ‘Mab an den nobyl ha mas na!’ Pan glewas Tobit dhe gelli y wolok, trist veu, hag ev a oelas. 7Y wreg Edna ha'y vyrgh Sara a oelas ynwedh. I a's degemmeras fest yn kolonnek; 8hag i a ladhas hordh a'n flokk ha settya platasow meur a voes a-dheragdha. 9Ena Tobias a leveris dhe Rafael, ‘Broder Azarias, kows a'n traow na may kewssys anedha war an vyaj, ha gas an mater dhe vos ervirys.’\nDemmedhyans Tobias ha Sara\n10Ytho ev a geskomunyas an kynnik dhe Raguel. Ha Raguel a leveris dhe Tobias, ‘Deber hag yv, ha bydh lowenek; rag yth yw dha wir dhe gemmeres ow flogh. Mes my a styr dhis an gwirder. 11My re ros ow myrgh dhe seyth gour, mes pan dheuth peub anedha dhedhi ev a verwis y'n nos. Mes rag lemmyn bydh lowenek.’ 12Ha Tobias a leveris, ‘Ny dhebrav travyth bys pan wredh kevambos fyrv genev.’ Ytho Raguel a leveris, ‘Kemmer hi distowgh, herwydh an lagha. Ty yw hy neskar ha dhiso ji yw hi. An Duw tregeredhus a re dhywgh agas dew sewena rag an gwella.’ 13Ena ev a elwis y vyrgh Sara, hag orth hy hemmeres er an dhorn ev a's ros dhe Tobias dhe vos y wreg, ow leverel, ‘Awotta, kemmer hi herwydh lagha Moyses, ha kemmer hi genes dhe'th tas.’ Hag ev a's bennigas. 14Ena ev a elwis y wreg Edna, ha kemmeres rol-skrifa ha skrifa an ambos; hag i a settyas aga sel dhodho. 15Ena i a dhallathas dybri.\n16Ena Raguel a elwis y wreg Edna ha leverel dhedhi, ‘Hwoer, gwra pareusi an stevell arall ha kemmer hi a-berth ynno.’ 17Hi eth ha pareusi an gweli y'n chambour, dell lavarsa dhedhi, ha'y ledya ena, ha oela ragdha. Ena hi a syghas hy dagrow ha leverel dhedhi, 18‘Bydh kolonnek, ow myrgh; an Arloedh a nev ha nor re wrontyo lowena dhis yn le dha dhuwon ma. Bydh kolonnek ow myrgh.’


Hosea 12 (ABK) - Bible Society\nHosea 12 ABK\n1Kowethya a wra Efraym gans an gwyns,12:1 Kowethya a wra Efraym gans an gwyns: Po Peuri a wra Efraym war an gwyns.\nha helghya gwyns an howldrevel oll an jydh,\nha kressya gowyow ha freudh.\nI a wra kevambos gans Assyria\nhag olew yw degys dhe Ejyp.\n2An ARLOEDH a'n jeves dadhel gans Yuda,\nhag ev a gessydh Yakob herwydh y fordhow;\nev a attal dhodho wriansow.\n3Y'n brys ev a synsis y vroder er an seudhel,\nhag yn y grevder ev a strivyas gans Duw.\n4Ev a strivyas gans an el ha prevaylya;\nev a oelas hag a bysis favour dhiworto.\nEv a'n kavas yn Bethel,\nhag ena y kewsis ganso:12:4 ganso: Ow siwya an Septuagint ha'n Syriek. Ebrow genen.\n5an ARLOEDH, Duw an luyow,\nan ARLOEDH yw y hanow a govadh.\n6Ytho treyl dhe'th Duw,\ngwith tregeredh ha breus,\nha gorta dha Dhuw pup-prys.\n7An marchont a'n jeves fals vantol yn y leuv;\nev a gar toella.\n8Yn-medh Efraym, ‘Yn hwir rych ov vy,\nmy re drovyas pythow;\nyn oll ow lavur\nny gevons ynnov kammhynseth, yw pegh.’\n9My re beu an ARLOEDH dha Dhuw\na-ban veus yn pow Ejyp;\nmy a'th wra arta dhe driga yn tyldow\nkepar hag yn dydhyow an kuntellyans.12:9 War-lergh an Septuagint Mes my, an Arloedh dha Dhuw, a'th ledyas mes a bow Ejyp; arta my a'th wra dhe driga yn tyldow, kepar hag yn dy'goelyow.\n10My re gewsis dre'n brofoesi,\nha my re ros gwelesigethow pals;\nha dre leuv an brofoesi my re gewsis yn parabolennow.\n11Eus droktra yn Gilead?\nYn hwir yth yns i koegyon!\nA sakrifions terewi yn Gilgal?\nAga alteryow ynwedh a vydh avel kals meyn war fynnglow an gwel.\n12Yakob a fias dhe bow Aram,\nYsrael a servyas rag gwreg,\nha rag gwreg y hwithas deves.\n13Ha dre brofoes an ARLOEDH a dhros Ysrael mes a Ejyp,\nha dre brofoes y feu gwithys saw.\n14Efraym re'n sorras yn hwerow;\nrakhenna y Arloedh a wra gasa warnodho y gabel-goes,\nha daskorr dhodho y geredh.


Mes a’n Kemmyn – Kresen Kernow\nHome Diskwedhyansow Mes a’n Kemmyn\nMes a’n Kemmyn\nAn hav ma, rag an kynsa prys y’ga oos, yth un peder skrifedh istorek Kernewek aga yeth yn-dann unn to rag diskwedhyans fest arbennik. Skrifedhow kryjyk Kernewek yns i oll neb a asas aga mammvro nans yw kansbledhynnyow dhe vos gwithys yn-mes a Gernow. War-barth y profyons i gologow a dradicyon gwaridiel troghyansek hag yntanus a Gernow gresosel. Desinys yw an diskwedhyans warlinen ma dhe ri blas a’n pyth a dheu.\nA vis Metheven dhe vis Gwynngala 2021 y res an diskwedhyans. Rag moy a gedhlow, ha ragerghi toknys, vysytyewgh an folen ma (Sowsnek) le may hyllowgh diskudha ynwedh agan towlen hwarvosow ha gwriansow Mes a’n Kemmyn.\nRe wrussyn ynwedh fylm kott ow kul vri a’n diskwedhyans a yllir gweles omma.


Skrifys veu an Kernewek y'n folen ma gans Kerneweger anfreth.\nMar kyllydh, gwra gwellhe an folen ma mar pleg (ha dilea an skantlyn ma pan vo ewnhes da). (mis Me 2022)\n5 Est 1968\nmember of the regional council of Île-de-France, esel Senedh Kenedhlek Pow Frynk, esel Senedh Europa, conseiller régional des Hauts-de-France, party leader, member of the departmental council of Pas-de-Calais, esel Senedh Kenedhlek Pow Frynk\nÉric Iorio, Franck Chauffroy\nJehanne Chauffroy, Mathilde Chauffroy, Louis Chauffroy\nLe Pen family\nMarion Anne Perrine "Marine" Le Pen (genys 5 mis Est 1968 yn Neuilly-sur-Seine, Pow Frynk) yw politeger frynkek. Hi yw lewydh an Ralli Kenedhlek (an Greuv Kenedhlek dhe 2018) a-dhia 2011 bys yn 2021, h'an esel Kuntelles Kenedhlek rag an 11ves pastell-vro yn Pas-de-Calais a-dhia 2017. A-dhia 2004 dhe 2017, hi o esel Eurosenedh rag Île-de-France (bys yn 2004) ha Pow Frynk North-West (a-dhia 2004). Le Pen yw prederys war an askel dhyghow pell.\nHi a veu ombrofyer yn etholans Lewydh Pow Frynk yn 2012, 2017 ha 2022. Yn 2017 ha 2022, hi a avonsyas dhe nessa hanter an etholans mes o fethys gans Emmanuel Macron. Hi a gwaynyas 34.2% a'n votys yn 2017, ha 41.5% yn 2022.\nDevynnow[golegi | pennfenten]\n↑ Joe Sommerlad (24 mis Ebrel 2022), Who is Marine Le Pen? The far-right French presidential candidate and her family in profile, The Independent (yn Sowsnek), kyrghys 11 mis Me 2022\n↑ Tassilo Hummel (4 mis Ebrel 2022), Macron's far-right rival, Le Pen, reaches all-time high in presidential second-round vote poll, Reuters (yn Sowsnek), kyrghys 11 mis Me 2022\n↑ Présidentielle 2017 : revivez l’élection d’Emmanuel Macron, nouveau président de la République, Le Monde (yn Frynkek), 8 mis Me 2017, kyrghys 11 mis Me 2022\n↑ Macron wins French presidential election, Le Monde (yn Sowsnek), 24 mis Ebrel 2022, kyrghys 11 mis Me 2022\nStock a-dro dhe berson a Frynk yw an erthygel ma. Hwi a yll gweres Wikipedya orth y efani.\nFolennow skrifys gans Kerneweger anfreth\nStokkys ow tuchya tus a Frynk\nPolitegoryon a Europa\nDiwettha golegyans an folen ma a veu an 10 Metheven 2022, dhe 13:59.


Compare Bible readings for Yoshua 6 in the ABK and the BNET - Bible Society\n1Yetys Yeriko a veu prennys fast drefenn mebyon Ysrael; nyns esa mos yn-mes na dos a-ji. 2An ARLOEDH a leveris dhe Yoshua, ‘Mir, my re ros y'th leuv Yeriko, ha'y myghtern ha'n wer alloesek. 3Hwi a geskerdh a-dro dhe'n sita, oll an vreselyoryon ow mos a-dro dhe'n sita unnweyth. Yndella ty a wra hwegh dydh, 4gans seyth oferyas ow toen seyth hirgorn a gern hordhes a-dherag an argh. Ha'n seythves dydh hwi a geskerdh a-dro dhe'n sita seythgweyth, ha'n oferysi ow hwytha an hirgern. 5Pan hwythons gans kern an hordhes, kettell glewowgh son an hirgorn, garmes oll lu gans garm vras; ena fos an sita a goedh yn hy le, ha gas oll lu dhe vos yn-bann, pub gour ow kerdhes a-ji yn tidro.’ 6Ytho Yoshua mab Nun a elwis an oferysi ha leverel dhedha, ‘Degewgh argh an kevambos, ha gas seyth oferyas dhe dhoen seyth hirgorn a gern hordhes a-rag argh an ARLOEDH.’ 7Ena ev a leveris dhe'n lu, ‘Kewgh yn-rag, ha kerdhewgh a-dro dhe'n sita; gesiwgh an dus ervys dhe dremena a-rag argh an ARLOEDH.’\n8Wosa Yoshua dhe ri an gorhemmynn ma dhe'n lu, an seyth oferyas ow toen an seyth hirgorn a gern hordhes a-rag an ARLOEDH eth yn-rag, ow hwytha an hirgern; argh kevambos an ARLOEDH a's siwyas. 9An dus ervys eth a-rag an oferysi esa ow hwytha an hirgern; ha'n withysi-dhelergh a gerdhas a-dhelergh dhe'n argh, ha'n oferysi ow kerdhes yn-dann hwytha an hirgern. 10Yoshua a worhemmynnis dhe'n lu ow leverel: ‘Na ermewgh, ha na esiwgh agas lev dhe vos klewys, ha na esiwgh ger dhe vos yn-mes agas ganow bys pan leverriv orthowgh dhe arma. Ena hwi a wra garma.’ 11Ytho ev a wrug dhe argh an kevambos mos a-dro dhe'n sita, ow mos a-dro dhedhi unnweyth; ena i a dheuth y'n kamp, ha spena an nos ynno.


Yeremia 19 (ABK) - Bible Society\nYeremia 19 ABK\n1Yndellma y lever an ARLOEDH: Ke ha prena kostrel a bri dhiworth priweythor, ha kemmer genes re a henavogyon an bobel ha re a henavogyon an oferysi, 2ha ke yn-mes bys yn nans mab Hinnom usi ryb entrans Yet Darnow an Pottow Pri, ha dyllo ena an geryow a lavarav dhis, 3ha lavar: Klewewgh ger an ARLOEDH, A vyghternedh Yuda, hag annedhysi Yerusalem. Yndellma y lever ARLOEDH an luyow, Duw Ysrael: Otta, my a dhre anfeusi war an tyller ma, may kosso diwskovarn neb a'n klew. 4Drefenn i dhe'm forsakya, ha defola an tyller ma, ha leski offrynnow ynno dhe dhuwow erell, na aswonnsons i na aga thasow, na myghternedh Yuda, ha lenwel an tyller ma a woes tus wiryon. 5Ynwedh i re dhrehevis tylleryow ughel dhe Baal, rag leski aga mebyon gans tan rag offrynnow leskys dhe Baal, tra na worhemmynnis, na kewsel, na ny dheuth y'm brys. 6Ytho, otta, an dydhyow a dheu, yn-medh an ARLOEDH, ma na vydh gelwys na fella an tyller ma Tofeth, na nans mab Hinnom, mes nans an Ladhva.


Mohawk (yeth) - Wikipedia\nArwodh stop Mohawkek.\nAn yeth Mohawk po Mohawkek (Mohawkek: Kanienʼkéha, "[yeth] a'n flyntva") yw yeth Irokoiek yw kewsys gans nebes 3,500 den y'n genedhel Mohawk, usi desedhys yn Kanada (Ontario Soth ha Kebek), Irokoi, ha dhe hys le y'n Statys Unys (Stat Evrek Nowyth north ha west).\nAn Vohawkyon o an brassa ha'n gallosekka a'n Pymp Kenedhel dherowel, ow rewlya arenebedh efan a'n tir orth or est an Irokoi. Pow an North ha ranndir Adirondack yn Stat Ughel Evrek Nowydh o an brassa rann a'n arenebedh may kowsis Mowhawkek bys dhe dhiwedh an etegves kansvledhen.\nAlexander Graham Bell[golegi | pennfenten]\nYth esa les bras y'n lev denek dhe wodhonydh Albanek-Amerikanek Alexander Graham Bell, onan a dhevisoryon an pellgowser. Pan dheuth dhe Withva an Hwegh Kenedhel dres an avon dhe Onondaga, y tyskas Mohawkek hag y treylyas an erva anskrifys dhe arwodhyow kows gweladow rag an kensa tro. Rag an ober ma, an titel a Jif Enorys a veu res dhe Bell hag yth esa kevrennek a solempnita may kwiskas pennwisk Mohawk ha donsya donsyow hengovek.\nStatus a-lemmyn[golegi | pennfenten]\nKlasshes yw an Mohawkek avel peryllys a-lemmyn, ha'n niver a gowsoryon enesik re lehas yn tidorr dres an bledhynnyow diwedhes.\nYma dhe'n Mohawkek brassa rann a gowsoryon yn-mysk yethow Irokoiek an North, ha hedhyw yth yw an unsel anedha gans dres mil gowser hwath. Dhe Akwesasne, trigoryon re dhallathas skol yeth troghya (kyns-skol dhe 11 bloodh) yn Kanienʼkéhato rag dasserghi'n yeth. Ha'ga fleghes orth y dhyski, yma kerensow hag eseli erel y'n teyluyow owth attendya dyskansow yeth ynwedh.\nKanatsiohareke (Gah-nah-jo-ha-lay-gay) yw kemeneth Vohawkek/Kanienkahaka bian war lann an north a'n Dowr Mohawk, a-west dhe Fonda, Evrek Nowyth. An hanow a styr "Tyller an Pott Glan." Kanatsiohareke a veu gwrys dhe vones "Skol Wortos Eyndek Carlisle Gorthtreylyes", ow tyski diwysyans ha yeth Vohawkek. Desedhys yn tir hengovek an Kanienkehaka (Mohawk), y feu dasygerys mis Gwynngala 1993 yn-dann ledyans Thomas R. Porter (Sakokwenionkwas - "An huni a wayn"). Res yw dhe'n gemeneth drehevel arghans aga honan, hag yn fenowgh y synsir presentyansow diwysyansek, gweythjiow, ha hwarvosow akademek, ow komprehendya Gool Sevi bledhennek. Kreftji war an tyller a werth traow genesik gwir a-dhyworth Amerika Gledh oll.\nPennganaseth an gemeneth yw assaya gwitha talvosogehow, diwysyans, yeth ha gisyow bewa hengovek yn gidyans an Kaienerekowa (Rewl Vras a Gres).\nYn 2006 yth o derivys bos dres 600 Mohawkegor yn Kanada, meur anedha tus henavek.\nKahnawake yw desedhys yn tyller metropolitek, ogas ha Montreal, Kebek, Kanada. Awos bos desedhans Kahnawake y kows lies unigyn Sowsnek ha Frynkek, hemm re gevras dhe dheklinyans yn devnydh a'n Mohawkek dres an diwettha kansvledhen. Skol Treusvewans an Mohawkek, an kensa towlen droghya a veu grondyes yn 1979. Kanaseth an skol o dasserghi an Mohawkek.\nDiwettha golegyans an folen ma a veu an 20 Meurth 2019, dhe 15:59.


Jayms 1 (ABK) - Bible Society\n12Gwynnvys an gour a wra pesya yn-dann brevyans rag, wosa bos prevys, ev a dhegemmer an gurun a vewnans a ambosas Duw dhe'n re a'n kar. 13Na leveres denvyth a vo prevys, ‘Gans Duw prevys ov vy’; rag ny yll Duw bos prevys gans drog, ha ny prev ev y honan denvyth. 14Mes prevys yw pub den yw tennys ha dynys der y dhrokhwansow ev. 15Ena tebel-ewl, wosa omdhoen, a dhineyth peghadow, ha peghadow kowlwrys a dhineyth ankow. 16Na vedhewgh toellys, ow breder veurgerys.\n22Bedhewgh gwrioryon a'n ger, heb bos goslowysi yn unnsel, owth omdoella. 23Rag den mars yw goslowyas a'n ger heb bos gwrier, ev yw kepar ha gour a wel y fas genesik yn gweder. 24Ev a wel y honan ha mos dhe-ves hag ankevi a-dhesempis py par den yw. 25Mes neb a vir y'n lagha berfydh a rydhses ha pesya ynno, heb bos goslowyas a ankev, mes gwrier an ober, gwynnvys vydh an den ma y'n pyth a wra. 26Mars eus neb den a breder y vos kryjyk, heb fronna y daves, mes ow toella y golonn ev, gwag yw kryjyans an den ma. 27Kryjyans glan hag andhefolys a-dherag Duw an Tas yw hemma; mos dhe vires orth omdhivasow ha gwedhwesow yn aga anken, hag omwitha dinamm dhiworth an bys.


George Walker Bush (genys 6 mis Gortheren, 1946) yw politeger ha negysydh, neb a sodhas avel 43a Lewydh Statys Unys a 2001 dhe 2009. Mab yw an 41a Lywydh, George H. W. Bush. Kyns bos Lewydh, y sodhas ev avel Governyer Teksas a 1995 dhe 2000.\n43a Lewydh Statys Unys\n20 mis Genver 2001 - 20 mis Genver 2009\nIslewydh Dick Cheney\nBleynys gans Bill Clinton\nSewys gans Barack Obama\nY teu ha bos lewydh wosa fetha ombrofyer Parti Demokratek, Al Gore. Mar ogas o an sewyans bys mayth o res bos dasnivera sewyans nebes kontethow yn Florida, dell via y sewyans a ervirsa an etholans dien. Nyns o sewyans an etholans ervirys bys yn 12 mis Kevardhu, mayth erghis Breuslys Ughella Florida dasniverans may teklaryas bos Bush sewen. Termyn nessa a waynyas yn etholans lewydhek 2004.\nWosa eth mis bos lewydh, an omsettyans 11ves a vis Gwynngala a hwarva. Yn sewyans Bush a lonchyas Bresel orth Browagh. An kaskergh keswlasek a dhallathas gans goryskynnans Afghanistan a godhas y governans Taliban, ha bresel yn Irak a dhomhwelis Saddam Hussein.\nYnwedh, ev a avonyas policiow erbyseth, yeghes, reyth 'Flogh Vyth Gesys Dhelergh' (No Child Left Behind), reyth PATRIOT. Amendyans Gwithans Demedhyans a avonsya, mes nyns o sewen.\nLast edited on 21 Gortheren 2020, at 18:46\nDiwettha chanj an folen ma a veu an 21 Gortheren 2020, dhe 18:46.


Oberow 12 (ABK) - Bible Society\nJamys Ledhys ha Peder Gorrys yn Prison\n1Lemmyn y'n termyn na Herod an myghtern a dewlis diwla war rann a'n re a'n eglos rag aga thebeldhyghtya. 2Ev a ladhas Jamys broder Yowann gans kledha; 3ha pan welas bos henna plegadow dhe'n Yedhewon, ev eth yn-rag dhe dhalghenna Peder ynwedh; yth esa hemma yn dydhyow an bara heb goell. 4Wosa y dhalghenna, ev a'n gorras yn prison, orth y ri dhe beswar para a soudoryon rag y witha, owth mynnes y dhri a-dherag an bobel wosa an pask. 5Rakhenna Peder a veu gwithys yn prison; mes pysadow diwysyk a'y wovis a veu gwrys gans an eglos dhe Dhuw.\nPeder Livrys mes a'n Prison\n6Pan o Herod parys dh'y dhri yn-rag, y'n nos na yth esa Peder ow koska yntra dew souder, kelmys gans dew jayn, hag yth esa gwithysi dherag an daras ow kwitha an prison. 7Hag otta, el an Arloedh a sevis ogas dhodho, ha golow a splannas y'n vagh; hag ow kweskel tenewen Peder ev a'n drehevis yn-bann, ow leverel, ‘Sav yn-bann, fisten.’ Ha'n chaynys a goedhas dhiworth y dhiwla. 8Ena an el a leveris dhodho, ‘Omgweth, ha gwisk dha sandalyow.’ Hag ev a wrug henna. Hag ev a erghis dhodho, ‘Towl dha vantell y'th kyrghynn ha hol vy.’ 9Ytho ev eth yn-mes ha'y holya; ny wodhva bos gwir an pyth esa ow hwarvos der an el, mes ev a dybis ev dhe weles gwelesigeth. 10Wosa tremena an kynsa gwithyas ha'n nessa, i a dheuth dhe'n yet a horn hag a ledyas dhe'n sita; hi a igoras hy honan dhedha, hag ow mos yn-mes i eth yn-rag der unn stret ynn, hag a-dhesempis an el a dhibarthas dhiworto. 11Ena Peder a dheuth dh'y ewn rewl ha leverel, ‘Lemmyn my a woer yn hwir y tannvonas Duw y el ha'm livra mes a leuv Herod ha mes a oll gwaytyans an bobel yedhowek.’\n12Hag ev ow konvedhes hemma, ev a dheuth dhe ji Maria, mamm Yowann henwys Mark mayth esa lies kuntellys war-barth, hag ow pysi. 13Ha pan gnoukyas ev orth daras an porth, maghteth henwys Rhoda a nesas rag gorthybi. 14Owth aswonn lev Peder, yn joy ny igoras hi an porth, mes hi a boenyas a-ji ha leverel bos Peder ow sevel a-rag an porth. 15Mes yn-medhons i dhedhi, ‘Mes a'th rewl osta.’ Mes yth esa hi ow synsi yn ter bos henna gwir. Ytho yn-medhons i, ‘Y el yw.’ 16Mes Peder a besyas knoukya; ha pan igorsens, i a'n gwelas ha marth bras a's teva. 17Ev a wrug sin dhedha gans y leuv may tawens, ha derivas dhedha fatell wrug an Arloedh y hembronk mes a'n prison, ha leverel, ‘Derivewgh an taklow ma dhe Jamys ha dhe'n vreder.’ Ena ev a omdennas ha mos dhe gen tyller.\n18Ha pan dheuth an jydh, yth esa ankres na veu byghan yn mysk an soudoryon, a-dro dhe'n pyth a hwarvia dhe Peder. 19Ha pan y'n hwilas Herod heb y gavoes, ev a hwithras an withysi ha gorhemmynna may fens gorrys dhe'n mernans; hag ev eth yn-nans dhiworth Yudi dhe Sesarea ha gortos ena.\n20Lemmyn ev o fest serrys orth Tus Tyr ha Sidon; ha gans unn akord i a dheuth dhodho, ha wosa i dhe dhendil skoedhyans Blastus, chambourlen an myghtern, i a bysis kres, drefenn bos aga fow sostenys dhiworth gwlas an myghtern. 21Hag yn dydh ordenys, Herod taklys yn y dhillas ryel a esedhas yn y vreusva hag arethya dhedha; 22ha'n routh a armas, ‘Lev duw, a-der den.’ 23Hware el an Arloedh a'n gweskis, drefenn na ros ev an gordhyans dhe Dhuw, ha devorys gans pryves ev a verwis.\n24Mes ger an Arloedh a devi ha kressya. 25Ha Barnabas ha Sowl a dhehwelis dhe Yerusalem, wosa kowlwul aga negys,12:25 a dhehwelis dhe Yerusalem: Greka a dhehwelis a Yerusalem dhe Antiogh. ow tri gansa Yowann henwys Mark.